title: Laker Airways

text: Freddie Laker anoi 15. kesäkuuta 1971 lupaa aloittaa ilman ennakkovarauksia lennettävät lennot Gatwickin ja New Yorkin välillä. Laker haki lupaa reitin lentämiseen kesäkaudella päivittäin ja talvikaudella neljästi viikossa yhtiön Boeing 707 -koneilla. Perushinnat, joihin ei kuulunut aterioita tai muita palveluita lennolla, olivat yhteen suuntaan 32,50 puntaa talvikaudella ja 37,50 kesällä. Lakerin laskelmien mukaan lennot olisivat maksaneet itsensä takaisin 62,9 prosentin täyttöasteella, eli jos 158-paikkaisiin koneisiin myytäisiin 100 lippua. Hän odotti kuitenkin täyttöasteen nousevan keskimäärin 70 prosenttiin, mikä olisi tarkoittanut vuodessa 60 388 matkustajaa ja 189 000 punnan voittoa. Lentojen operointiin Laker päätti ottaa käyttöön nimen Laker Skytrain. Nimen hän keksi siitä, että aivan kuten junalla matkustettaessa, matkustajat saapuvat lentoasemalle ostamaan lipun ennakkovarauksen tekemisen sijaan.


title: Laker Airways

text: Viranomaiset epäsivät aluksi luvan, mutta Lakerin valituksen jälkeen päätös kumottiin helmikuussa 1972. Vain kuukautta myöhemmin Britannian hallitus perui luvan ja sanoi, että sitä pitäisi anoa uudelleen juuri perustetulta Civil Aviation Authoritylta. Uuteen hakemukseen Laker ilmoitti kesäkauden lennoille konetyypiksi Douglas DC-10-10:n, joita hän oli tilannut kaksi odottaen luvan myöntämistä. Niistä ensimmäinen saapui yhtiölle marraskuussa 1972 ja lensi ensimmäisen kaupallisen lentonsa 21. marraskuuta. Laker alkoi käyttää DC-10-koneitaan suosituimmilla reiteillään, esimerkiksi Teneriffalle ja Mallorcalle. Lisäksi niitä vuokrattiin muille lentoyhtiöille ja käytettiin muun muassa hadž-pyhiinvaelluslennoilla.


title: Laker Airways

text: Erikoista Laker Airwaysin Skytrain-lupataistelussa oli se, että luvan myöntämistä eivät vastustaneet valtionyhtiöt BEA ja BOAC, vaan päävastustaja oli Laker Airwaysin tavoin yksityinen British Caledonian. Se uskoi, että halvat Skytrain-lennot veisivät matkustajat sen lennoilta erityisesti ottaen huomioon sen, että molempien yhtiöiden kotikenttä oli Gatwick. Vastustuksen taustalla oli myös se, että Britannian ja Yhdysvaltain välistä lentoliikennettä säännelleen Bermudan sopimuksen mukaan reittilentoja sai kahden kaupungin välillä joitakin reittejä lukuun ottamatta lentää vain yksi lentoyhtiö. Lontoo–New York oli yksi reiteistä, joilla sallittiin toinenkin yhtiö. BEA:n ja BOAC:n yhdistyessä vuonna 1974 muodostunut British Airways lensi jo reittiä, joten liikennöintioikeuden myöntäminen Laker Skytrainille olisi tarkoittanut, että British Caledonian olisi voinut lentää kaupunkien välillä vain tilauslentoja.


title: Laker Airways

text: Yhtiön kolmas DC-10 toimitettiin vuonna 1974. Neljäs kone, DC-10:n toinen prototyyppi, ostettiin halvalla McDonnell Douglasilta kaksi vuotta myöhemmin. Vuonna 1977, viiden vuoden oikeustaistelujen jälkeen, Freddie Laker sai vihdoin sekä Yhdysvalloista että Britanniasta luvan Skytrain-lentojen aloittamiseen. Ensimmäinen lento lähti Gatwickistä kohti New Yorkia 26. syyskuuta kuljettaen 272 matkustajaa. Skytrain oli suuri menestys. Alkuaikoina ihmiset tulivat jonottamaan lippuja jopa 65 tuntia ennen lennon lähtöä sekä Lontoossa että New Yorkissa. Ensimmäisen vuoden aikana suurin osa lennoista olikin täynnä ja voitot nousivat yli kahden miljoonan punnan.


title: Laker Airways

text: Vuoden 1977 lopulla Laker alkoi suunnitella Skytrain-lentoja Los Angelesiin. DC-10-10:n toimintamatka ei kuitenkaan riittänyt Yhdysvaltain länsirannikolle asti, joten Laker Airways osti Cathay Pacificilta kaksi Boeing 707-351B -konetta. Niistä ensimmäinen tuli yhtiön käyttöön joulukuussa 1977 ja toinen seuraavan vuoden toukokuussa. Ensimmäinen lento Los Angelesiin lennettiin elokuussa 1978. Alkuvuonna 1979 Laker hankki kaksi DC-10-10-konetta lisää ja tilasi lisäksi McDonnell Douglasilta viisi pidemmän toimintamatkan DC-10-30-mallia. Niistä ensimmäiset saapuivat tammikuussa 1980. Ne korvasivat pian 707-351B:t, jotka romutettiin Lashamissa.


title: Laker Airways

text: Vuonna 1977 Laker Airways haki uudelleen lupaa aloittaa tilauslennot Australiaan. Australian liikenneministeri Peter Nixon hylkäsi kuitenkin hakemuksen. Qantasin lobbauksen vuoksi ministeri päätti suosia edelleen Qantasin ja British Airwaysin duopolia, joka niillä oli Britannian ja Australian välisillä lentoreiteillä. Nixon sanoi myös, että Lakerin halvat lennot vain Sydneyyn ja Melbourneen syrjisivät niitä australialaisia, jotka asuvat muualla maassa. Tämä sai Freddie Lakerin sanomaan, että ministeri luuli yhä Maan olevan litteä eikä ollut kuullut siitä, että Australiassa oli alueellisia lentoyhtiöitä, jotka kuljettivat ihmisiä maan sisällä.


title: Laker Airways

text: Syyskuussa 1978 Laker Airways tilasi kymmenen uutta Airbus A300B4 -konetta. Sopimukseen sisältyi oikeus vaihtaa haluttaessa viimeiset neljä konetta Airbus A310:ksi. Koneista ensimmäinen toimitettiin tammikuussa 1981. Uusilla koneilla Laker Airways aikoi avata jopa 666 Skytrain-reittiä Eurooppaan. Aiotuista reiteistä vain 37 oli Britannian ja Euroopan välisiä, ja niinpä uusien reittien avaaminen olisi vaatinut vapaampia liikennöintioikeuksia Euroopan sisällä. Freddie Lakerin mukaan tämä oikeus sisältyi Rooman sopimukseen, mutta Civil Aviation Authority hylkäsi hakemuksen sanoen, että sopimus ei kata siviili-ilmailua. Vuonna 1981 Lakerille myönnettiin kuitenkin lopulta lupa aloittaa reittilennot Zürichiin British Airwaysin luovuttua reitistä.


title: Laker Airways

text: Britannian hallitus päätti vuonna 1979 avata Lontoo–Hongkong-reitin kilpailulle. Laker Airways, British Caledonian ja hongkongilainen Cathay Pacific hakivat lupaa liikenteen aloittamiselle. Laker suunnitteli hakemuksessa lentävänsä päivittäin Sharjan kautta DC-10-koneilla. Civil Aviation Authority myönsi luvan lopulta British Caledonianille. Se hylkäsi Laker Airwaysin hakemuksen, koska Laker tarjosi vain halpalentoja. CAA ei ollut tyytyväinen Lakerin toimittamaan aineistoon eikä ollut varma, oliko reitillä kysyntää halpalennoille. Hongkongin Air Transport Licensing Authority (ATLA) ei kuitenkaan ollut päätökseen tyytyväinen, koska se oli alun perin ehdottanut, että oikeudet myönnettäisiin sekä British Caledonianille että Cathay Pacificille. Britannian kauppaministeri John Nott kumosi lopulta CAA:n päätöksen ja avasi reitin vapaasti kaikille lentoyhtiöille. ATLA ei kuitenkaan myöntänyt Laker Skytrainille lupaa, sillä sen suunnittelemat 250 000 vuosittaista paikkaa olisivat olleet reitillä ylitarjontaa.


title: Laker Airways

text: Hongkongin reitin suunnittelun aikaan Laker Airways suunnitteli myös maailmanympärilentojen aloittamista. Tämä olisi tapahtunut yhdistämällä Skytrain-lennot Gatwickistä Los Angelesiin ja Gatwickistä Hongkongiin Tyynenmeren Honolulun ja Tokion kautta ylittävällä lennolla. Erityisesti Cathay Pacific vastusti Lakerin suunnitelmia, sillä sen markkina-asema Hongkong–Tokio-reitillä oli vahva eikä se halunnut kilpailijaa. Laker joutui kuitenkin hylkäämään suunnitelmansa, koska ATLA ei myöntänyt sille lupaa lentää Lontoon ja Hongkongin välillä.


title: Laker Airways

text: Vuonna 1980 Laker Airways perui hakemuksensa tilauslentojen aloittamiseksi Australiaan ja haki sen sijaan lupaa halpalentojen lentämiseen. Se suunnitteli lentävänsä kolmesti viikossa Sydneyyn, kolmesti Melbourneen ja kerran Perthiin DC-10-30 -koneilla. Toisin kuin tavallisilla Skytrain-lennoilla, Australian lennoilla suunniteltiin tarjottavan "Pullman"-nimistä ykkösluokkaa. Britannian Civil Aviation Authority ei hyväksynyt Lakerin eikä kilpailevan British Caledonianin hakemusta, sillä sen mielestä Australian viranomaiset tuskin hyväksyisivät uutta lentoyhtiötä maiden välille ilman sitä, että myös toiselle australialaisyhtiölle myönnetään lupa. Tämä olisi CAA:n mielestä pakottanut reittiä jo lentäneet yhtiöt vähentämään lentojensa määrää, koska matkustajia ei enää olisi riittänyt kaikille lennoille. Laker Airwaysin kasvuennusteita se piti ylioptimistisina ja aiottua hinnoittelua epämääräisenä.


title: Laker Airways

text: 1980-luvulle tultaessa Laker Airways oli menettänyt mahdollisuutensa laajempaan halpalentoverkostoon Euroopassa ja Aasiassa. Jäljelle jäivät jo olemassa olleet lomalennot ja Skytrain-reitit, ja erityisesti lomalennot Floridaan menestyivätkin hyvin 1980-luvun alussa puntaan nähden heikon dollarin ansiosta. Vuonna 1981 punta heikkeni, ja lomaliikenne Floridaan väheni. Vielä isompi ongelma oli se, että Lakerin lentokoneet oli ostettu pääasiassa dollariin sidotuilla lainoilla, kun taas kaksi kolmasosaa yhtiön tuloista oli puntia. Pelkästään punnan heikkenemisen seurauksena Laker Airwaysin lainat olivat kasvaneet 16 prosenttia niiden ottamisesta.


title: Laker Airways

text: Samaan aikaan alkoi maailmanlaajuinen taantuma ja polttoaineen hinnan nousu, minkä seurauksena lentoyhtiöiden matkustajamäärät vähenivät. Atlantin ylittävien reittien vuotuinen kasvu hidastui 1,5 prosenttiin, kun se vielä 1970-luvulla oli ollut 12–15 prosenttia. Suuret lentoyhtiöt vastasivat tähän myymällä lippuja jopa tappiolla, mutta pienemmällä Laker Airwaysillä ei ollut tähän varaa. Sen osakepääoma oli vuonna 1980 vain 504 000 puntaa. Lainaa yhtiöllä oli 111,4 miljoonaa puntaa, ja sen tuottavuus laski jatkuvasti. Maaliskuussa 1980 päättyneen kalenterivuoden aikana sen liikevaihto oli 111,4 miljoonaa puntaa, mutta voitto vain noin 236 000 puntaa. Tilannetta vaikeutti se, että Lakerin DC-10:t, joiden arvoksi oli merkitty 136,4 miljoonaa puntaa, olivat käytännössä arvottomia. Konetyypin kysyntä niin uutena kuin käytettynä oli romahtanut paljon julkisuutta saaneiden Turkish Airlinesin lennon 981 ja American Airlinesin lennon 191 onnettomuuksien jälkeen.


title: Laker Airways

text: Elokuussa 1981 paljastui, että Freddie Laker yritti siirtää DC-10-koneiden hankkimiseen käytetyn lainansa takaisinmaksua. Civil Aviation Authority alkoi tutkia Laker Airwaysin tilannetta ja totesi sen tarvitsevan pikaisesti ainakin viisi miljoonaa puntaa pääomaa. Kun alkoi näyttää siltä, ettei Laker Airways kykenisi maksamaan myöskään Airbusien hankintaan käytettyä lainaa, järjestettiin kokous, jossa olivat läsnä Freddie Laker, hänen talousneuvonantajansa sekä kaikki pankit, lentokonevalmistajat ja muut, joille Laker Airways oli velkaa. Laker Airwaysin taloustilanteen todettiin olevan niin heikko, että jos takaisinmaksuja ei saataisi siirrettyä kesäkauden 1982 lopulle, yhtiön olisi pakko lopettaa toimintansa. Lopulta sovittiin, että Airbus auttaa löytämään ostajan Lakerin A300-koneille kesäkauden jälkeen, jolloin Laker Airways saisi lainansa maksettua.


title: Laker Airways

text: Uudistetun takaisinmaksusopimuksen lisäksi Lakerin DC-10:t valmistanut McDonnell Douglas ja niiden moottorien valmistaja General Electric sopivat pelastuspaketista, jossa ne olisivat ostaneet Laker Airwaysin osakkeita viidellä miljoonalla punnalla. Osin British Caledonianin ja muiden Lakerin kilpailijoiden painostuksesta ja osin siksi, että osakkeiden ostamisen seurauksena niistä olisi tullut osaomistajia lentoyhtiössä, joka kilpaili niiden muiden asiakkaiden kanssa, pelastuspaketti peruuntui. General Electric veti tarjouksensa kokonaan pois, kun taas McDonnell Douglas muutti tarjoamansa summan lainaksi. Laker Airwaysin talousasioita hoitanut Midland Bank -pankki vaati, että Laker hankkii vaadittavat viisi miljoonaa puntaa jostakin muualta, ja kun tämä ei onnistunut, Laker Airways asetettiin konkurssiin 5. helmikuuta 1982. Yhtiölle jäi 270 miljoonan punnan velat. Lakerin koneet asetettiin välittömästi lentokieltoon, ja yksi Teneriffalle matkalla ollut lento käännytettiin Biskajanlahden yllä takaisin.


title: Laker Airways

text: Konkurssin jälkeen Freddie Laker haastoi British Airwaysin, British Caledonianin, Pan Amin, Trans World Airlinesin, Lufthansan, Air Francen, Swissairin, KLM:n, SAS:n, Sabenan, Alitalian ja UTA:n oikeuteen väittäen, että ne ajoivat Laker Airwaysin konkurssiin saalistushinnoittelulla. Oikeustapauksessa päädyttiin sopuratkaisuun vuonna 1985, kun yhtiöt lupasivat maksaa Laker Airwaysin velat sekä henkilöstön palkat ja muut maksamatta jääneet maksut. Arviot summasta vaihtelevat 48 miljoonasta dollarista jopa 300 miljoonaan. Lisäksi British Airways teki erillisen sopimuksen, jossa se maksoi Freddie Lakerille henkilökohtaisesti kahdeksan miljoonaa puntaa. Konkurssi vahingoitti pahoin Lakerin mainetta Britanniassa. Hän muuttikin ensin Yhdysvaltoihin ja myöhemmin Bahamalle, jossa hän perusti uuden Laker Airways -nimeä kantavan lentoyhtiön.


title: Laker Airways

text: Laker Airways oli ensimmäinen pitkän matkan halpalentoja tarjonnut yhtiö. Niinpä Freddie Lakeria pidetään Southwest Airlinesin perustajan Herbert D. Kelleherin ja Virgin Atlanticin perustajan Richard Bransonin rinnalla halpalentokonseptin uranuurtajana. Freddie Lakerin ja Laker Airwaysin käyttöön ottamia, nykyisin lähes jokaisen halpalentoyhtiön toimintaan kuuluvia periaatteita olivat käytettyjen konetyyppien ja sitä kautta huolto- ja koulutuskustannusten vähentäminen, vain yhden matkustusluokan tarjoaminen, pääkenttien sijaan pienemmille lentoasemille lentäminen ja aterioiden myyminen lennoilla.


title: Laker Airways

text: Halpalentokonseptin lisäksi Laker Airwaysin vaikutus näkyy myös muualla ilmailualalla. Se otti ensimmäisenä käyttöön lentoonlähdöt vähennetyllä teholla (). Tämä pienensi moottorien rasitusta lentoonlähdössä, pidensi huoltoväliä ja pidensi moottorien käyttöikää. BAC 1-11:n Spey-moottorit valmistaneen Rolls-Roycen mukaan Laker Airwaysin huollettaviksi lähettämät moottorit olivat paremmassa kunnossa kuin minkään muun lentoyhtiön. Lentoonlähdöt vähennetyllä teholla kuuluvat nykyään lentoyhtiöiden normaaleihin toimintakäytäntöihin. Lisäksi Laker Airways toi alalle mahdollisimman nopeat nousut matkalentokorkeuteen ja matkatavaroiden määrän rajoitukset polttoainekulujen vähentämiseksi.


title: Laker Airways

text:
Laker Airways lensi 1970-luvun alussa lomalentoja Gatwickistä ja Manchesterista seuraaviin 21 kohteeseen Euroopassa ja Pohjois-Afrikassa. Lisäksi se lensi kausittain myös Bristolista, Glasgow’sta, Liverpoolista ja Berliinistä.
1980-luvun alussa Laker Airways lensi seuraavilla reiteillä halpalentoja Laker Skytrain -nimellä.Laker Airwaysin historian ainoa onnettomuus sattui 17. elokuuta 1969, kun tilauslennolla Klagenfurtista Berliiniin ollut BAC 1-11 (G-AVBX) teki hätälaskun Hannoveriin ohjaamon takana syttyneen tulipalon vuoksi. Yksikään 83 matkustajasta ja kuudesta miehistön jäsenestä ei loukkaantunut, ja palo sammutettiin koneen laskeuduttua turvallisesti. Antenninvirityslaitteesta alkunsa saanut palo syttyi koneen ollessa 48 kilometrin päässä Hannoverista. Savu vähensi näkyvyyden ohjaamossa alle puoleen metriin, mutta miehistö sai savun hälvenemään poistamalla paineistuksen ja avaamalla ohjaamon sivuikkunaa. Matkustamohenkilökunnalla ei laskeutumisen aikana ollut käytettävissään kuulutuslaitteistoa eikä yhteyttä ohjaamoon, ja tavanomaiset hätätoimenpiteet päätettiin hylätä ajan vähyyden vuoksi. Laskeutumisen jälkeen lentäjät pysäyttivät koneen nopeasti ja matkustajat evakuoitiin. Lentäjälle ja perämiehelle myönnettiin tapauksen jälkeen kuningattaren tunnustus arvokkaasta palveluksesta ().


title: Laker Airways

text: Onnettomuuden jälkeen BAC antoi huoltomääräyksiä kaikille 1-11:n käyttäjille. Lisäksi ilma-alusten lentokelpoisuudesta Britanniassa vastannut Airworthiness Requirements Board antoi yleisen kehotuksen tarkastaa koneiden happijärjestelmät, jotta niissä olevat vuodot eivät aiheuta palovaaraa paikkoihin, joissa tulipalojen tulisi olla mahdottomia. Se alkoi lisäksi kiinnittää erityistä huomiota lentokoneiden sisustuksissa käytettyjen materiaalien paloturvallisuuteen.


title: Fred Trump

text: Frederick Christ ”Fred” Trump (11. lokakuuta 1905 Bronx, New York – 25. kesäkuuta 1999 New Hyde Park, New York, Yhdysvallat) oli yhdysvaltalainen liikemies ja filantrooppi, joka perusti Elizabeth Trump & Son Co -yhtiön (nyk. Trump Organization). Hän oli asianajaja Maryanne Trump Barryn ja presidentti Donald Trumpin isä.


title: Fred Trump

text: Fred Trumpin yhtiö rakensi ja hallinnoi omakotitaloja Queensissa, kasarmeja ja huoneistoja Yhdysvaltain merivoimille itärannikolla ja yli 27 000 asuntoa New York Cityssä.


title: Fred Trump

text: Fred Trump syntyi saksalaissyntyiselle pariskunnalle 11. lokakuuta 1905 Tremont Avenuella New Yorkin Bronxissa. Hänen isänsä Frederick Trump kuoli, kun hän oli 13-vuotias. 15-vuotiaana vuonna 1920 hän perusti yhdessä äitinsä kanssa Elizabeth Trump & Son -yhtiön. Myöhemmin Fred nousi yhtiön johtoon. Hän rakennutti lukuisia pientaloja Queensissa. Toisen maailmansodan aikana yhtiö rakensi kasarmeja ja huoneistoja Yhdysvaltain merivoimille itärannikolla lähellä telakoita.


title: Fred Trump

text: Vuonna 1936 Trump oli nainut skotlantilaisen siirtolaisen, Mary Anne MacLeodin (1912–2000). He saivat viisi lasta, jotka olivat Maryanne (s. 1937), Fred Jr. (1938–1981), Elizabeth (s. 1942), Donald (s. 1946) ja Robert (s. 1948).


title: Fred Trump

text: Trump oli 1920-luvun lopulla mukana Ku Klux Klanin toiminnassa


title: Fred Trump

text: Fred Trump kärsi Alzheimerin taudista kuusi vuotta. Kesäkuussa 1999 hän sairastui keuhkokuumeeseen ja joutui sairaalaan, jossa hän kuoli 25. kesäkuuta 93-vuotiaana.


title: In the Mood for Love

text: In the Mood for Love ("Fa yeung nin wa") on Wong Kar-wain käsikirjoittama, tuottama ja ohjaama hongkongilainen draamaelokuva vuodelta 2000. Sen pääosia näyttelevät Maggie Cheung ja Tony Leung Chiu-Wai. Elokuva sai ensi-iltansa ja voitti Kultaisen palmun Cannesin elokuvajuhlilla vuonna 2000, ja vuonna 2016 se äänestettiin BBC:n kyselyssä tämän vuosisadan toiseksi parhaaksi elokuvaksi "Mulholland Driven" jälkeen. Vastaajina oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen yhdeksänneksi parhaaksi ei-englanninkieliseksi elokuvaksi.


title: In the Mood for Love

text: Elokuva muodostaa väljän trilogian Wong Kar-Wain vuoden 1991 elokuvan "Days of Being Wild" ja vuoden 2004 elokuvan "2046" kanssa, koska kaikkien päähenkilönä on sama Tony Leung Chiu-Wain esittämä herra Chow.


title: In the Mood for Love

text: 1960-luvun Hongkongissa Chow Mo-wan (Tony Leung) ja Su Li-zhen (Maggie Cheung) muuttavat puolisoineen toistensa naapureiksi ja tutustuvat vähitellen. Heidän suhteensa lähenee kun he saavat selville, että heidän puolisoillaan on suhde keskenään. Chow ja Su yrittävät myös antautua romanssiin, mutta se ei heiltä onnistu, koska kummankin henkinen tila estää toisen ihmisen pääsyn lähelle. Hahmojen yksinäisyyttä korostetaan muun muassa tiukoilla lähikuvilla ja rajaamalla keskustelukumppaneista toinen näkymättömiin. Tukahdutettua rakkautta kuvataan hidastetuin kuvin ja tärkeässä roolissa olevan vahvan musiikin (Shigeru Umebayashi ja Michael Galasso) avulla.


title: Abel Pacheco de la Espriella

text: Abel Pacheco de la Espriella (s. 22. joulukuuta 1933 San José) on costaricalainen poliitikko. Hän oi maansa presidentti 2002–2006, edustaen Sosiaalisen Kristillisen Yhtenäisyyden Puoluetta (Partido Unidad Sosiaalisen Cristiana – PUSC). Hänet valittiin toisella vaalikierroksella, jossa hän sai 58 prosenttia äänistä huhtikuussa 2002.


title: Abel Pacheco de la Espriella

text: Abel Pacheco ja hänen ensimmäinen vaimonsa, Elsa Maria Muñoz Bathan, saivat viisi lasta: Abel, Elsa, Yolanda, Sergio ja Valeria. Pacheco meni naimisiin vuonna 1975 toisen vaimonsa, Leila Rodríguez Stahlin kanssa. Vaimo on entinen Miss Costa Rica.


title: Abel Pacheco de la Espriella

text: Pacheco on lääketieteen tohtori, joka valmistui Universidad Nacional Autónoma de Méxicosta, ja opiskeli psykiatriaa myös Louisianan osavaltionyliopistossa. Hän työskenteli lääkärinä vuodesta 1959 ja johti psykiatrian keskussairaalaa vuosina 1973–1976.


title: Abel Pacheco de la Espriella

text: Pacheco oli 1970-, 1980-, ja 1990-luvuilla suosittu televisiojuontaja. Tänä aikana hän jatkoi opettamista University of Costa Ricassa ja samaan aikaan palveli asiakkaita omistamassaan vaateliikkeessä, "El Palacio del Pantalón". Hän myös kirjoitti useita romaaneja ja popmusiikkia.


title: Abel Pacheco de la Espriella

text: Hänen poliittinen uransa alkoi vasta 64-vuotiaana, 1. helmikuuta 1998, kun hänet valittiin eduskuntaan PUSC-puolueen listoilta.


title: Abel Pacheco de la Espriella

text: Valmistauduttaessa vuoden 2002 presidentinvaaleihin hänet valittiin PUSCin ehdokkaaksi puoluekokouksessa ylivoimaisella 76% äänimäärällä. Hänen ehdokkuutensa nähtiin puolueen uudistushenkisten voittona.


title: Abel Pacheco de la Espriella

text: Pachecon teemoina olivat itseluottamuksen palauttaminen costaricalaisille, valmistautuminen globalisaatioon ja korruption ja köyhyyden kitkeminen.


title: Abel Pacheco de la Espriella

text: Valien ensimmäisellä kierroksella Pacheco sai 38,6% äänistä, kun suoraan läpimenoon olisi tarvittu 40%. Toisella kierroksella Pacheco sai 58 prosenttia äänistä, vastustaja sosiaalidemokraatti Rolando Araya hävisi niukalla marginaalilla.


title: Abel Pacheco de la Espriella

text: Valtakaudellaan Pachecon oli vaikea saada uudistuksia läpi, sillä hänen puolueellaan ei ollut enemmistöä parlamentissa. Pachecon kiivaasti ajama verouudistus tuli eduskunnan harkittavaksi vasta hänen seuraajansa Óscar Ariasin aikana.


title: Aulis Louko

text: Aulis Matias Louko (26. elokuuta 1936 Orismala, Isokyrö – 24. helmikuuta 1977 Palosaari, Vaasa) oli suomalainen Vaasassa asunut itseoppinut taidemaalari ja kuvanveistäjä.


title: Aulis Louko

text: Loukon vanhemmat olivat työmies Voitto Louko ja Lilja Hakamäki. Loukon isä kaatui talvisodassa 1939. Louko kävi Vaasan ammattikoulua 1950–1951 ja valmistui puusepäksi. Hän oli aluksi huonekalujen pintakäsittelijänä vaasalaisessa huonekaluliike Meriruohossa. Louko meni naimisiin 1956 ja vuonna 1961 hän muutti perheineen Orismalasta Vaasaan. Vuonna 1962 hän siirtyi Vaasan kaupungin palvelukseen remonttimaalariksi. Louko teki itsemurhan ateljeessaan Wolffin huvilassa helmikuussa 1977.


title: Aulis Louko

text: Louko aloitti taitelijanuransa puuveistosten tekijänä. Hänen töitään oli vuodesta 1969 lähtien säännöllisesti esillä Vaasan Taiteilijaseuran ja Pohjalaisen Taiteiljaliiton näyttelyissä. Louko siirtyi vapaaksi taiteilijaksi syksyllä 1973. Hän piti vuonna 1974 ensimmäiset yksityisnäyttelynsä Vaasan taidehallissa sekä Tampereella Galleria Saskiassa. Helmikuussa 1974 Louko vuokrasi yhdessä kahden muun vaasalaistaiteilijan Pentti Uusikylän ja Jorma Haaviston kanssa työtiloiksi Vaasan Palosaaressa sijainneen tyhjillään olleen Wolffin jugendhuvilan, joka oli aiemmin ollut Vaasan puuvillatehtaan johtajan asuntona.


title: Aulis Louko

text: Loukon veistokset olivat tyyliltään täysin tai puolittain abstrakteja ja niissä oli usein puuhun yhdistetty metallia tai pleksiä. Hän siirtyi 1970-luvun alussa kuvanveiston parista maalausten tekemiseen. Loukon maalausten aiheet tulivat hänen omasta elinympäristöstään ja hän otti niissä kantaa yhteiskunnan epäkohtiin. Hän maalasi henkilöaiheita, kaupunkikuvia ja maisemia. Loukon maalaukset olivat tyyliltään realistisia, niissä oli aluksi vaikutteita naivismista ja myöhemmin niissä oli futurismista ja kubismista saatuja vaikutteita.


title: Sienna Guillory

text: Sienna Tiggy Guillory (s. 16. maaliskuuta 1975), on englantilainen näyttelijä ja entinen malli. Hän on tunnettu muun muassa rooleistaan haltiaprinsessa Arya Dröttninguna elokuvassa "Eragon" (2006) ja Jill Valentinena "Resident Evil" -elokuvasarjassa. Hän on myös esiintynyt televisiosarjoissa "Luther" ja "Fortitude – ikiroudan kirous".


title: Sienna Guillory

text: Guillory on naimisissa näyttelijä Enzo Cilentin kanssa ja heillä on kaksostytöt.


title: Otavan koulu

text: Otavan koulu on Mikkelin Otavan kaupunginosassa toimiva suomenkielinen alakoulu (luokka-asteet 1–6). Nykyinen Otavan koulu aloitti opetustoimintansa vuonna 2005, kun Otavan kaksi vanhaa koulua yhdistettiin. Koulua käy noin 180 oppilasta.


title: Tony Leung Chiu-Wai

text: Tony Leung Chiu Wai (s. 27. kesäkuuta 1962 Brittiläinen Hongkong) on hongkongilainen elokuvanäyttelijä, joka on tullut tunnetuksi herra Chown rooleista Wong Kar-Wain elokuvissa "Days of Being Wild" (1991), "In the Mood for Love" (2000) ja "2046" (2004). Hän on näytellyt neljässä muussakin Wong Kar-Wain elokuvassa, John Woon ja muiden hongkongilaisohjaajien toimintaelokuvissa, Zhang Yimoun elokuvassa "Hero" (2002) sekä Ang Leen vuoden 2007 elokuvassa "Lust, Caution".


title: Humu Records

text: Humu Records on suomalainen levy-yhtiö, joka aloitti toimintansa syksyllä 2015. Humun toimintaan kuuluu myös keikkoja ja tapahtumia järjestävä Humu-klubi, kulttuurijulkaisu Humu sanoma, Humu teatteri sekä lyhytkursseja järjestävä Humu-opisto.


title: Airakselan koulu

text: Airakselan koulu oli Kuopion Karttulan Airakselassa toiminut suomenkielinen esi- ja alakoulu (luokka-asteet 0–6). Noin 20 oppilaan kyläkoulu lakkautettiin elokuussa 2013. Vuonna 1930 rakennettu punatiilinen, kaksikerroksinen koulurakennus ja siihen liittyvä talousrakennus myytiin yksityishenkilölle elokuussa 2014 yhteensä 70 000 euron kauppahinnalla.


title: Miguel Ángel Rodríguez Echeverría

text: Miguel Ángel Rodríguez Echeverria (syntynyt 9. tammikuuta 1940) on costaricalainen ekonomisti, asianajaja, liikemies ja poliitikko. Hän palveli Costa Rican presidenttinä vuodesta 1998 vuoteen 2002 ja oli lyhyesti Amerikan valtioiden järjestö OAS:n pääsihteerinä vuonna 2004, ennen kuin joutui eroamaan ja palaamaan kotimaahansa syytettynä taloudellisista väärinkäytöksistä presidenttikaudellaan. Huhtikuussa 2011 hänet tuomittiin 5 vuodeksi vankilaan korruptiosta. Joulukuussa 2012 hänet vapautettiin vetoomustuomioistuimessa, mutta tapaus otettiin uudelleen käsittelyyn 2014. Tapaus liittyi Alcateliin, joka toimitti maahan 400 000 matkapuhelinlinjaa.


title: Miguel Ángel Rodríguez Echeverría

text: Rodríguez opiskeli kauppatieteitä ensin Costa Rican yliopistossa ja sitten Kalifornian yliopistossa Berkeleyssä, mistä hän väitteli vuonna 1966.


title: Miguel Ángel Rodríguez Echeverría

text: Rodríguez pyrki kolme kertaa presidentiksi. Vuonna 1990 hän hävisi puolueen ehdokkuuden Rafael Ángel Calderón.ille Vuonna 1994 hän voitti puolueensa ehdokkuuden, mutta hävisi vaalit María José Figueres. Lopulta hän pääsi läpi vuonna 1998. Huolimatta hänen kokemuksestaan taloustieteilijänä ja liikemiehenä, hänen presidenttikauttaan pidettiin yleisesti tehottomana. Ehdotetut vapaan markkinatalouden uudistukset, mukaan lukien suunnitelma lopettaa valtion monopoli televiestintäalalla, kaatuivat ammattiliittojen ja virkamiesten vastustukseen. Hän onnistui kuitenkin uudistamaan ja osittain yksityistämään eläkejärjestelmän ja tärkeimmän sataman Tyynellämerellä (Caldera).


title: Miguel Ángel Rodríguez Echeverría

text: Rodriguez suosi markkinoiden uudistuksia ja talouden avaamista, jotta maahan saataisiin ulkomaisia investointeja. Hänen kaudellaan maa allekirjoitti useita vapaakauppasopimuksia.


title: Särkijärvi (Ikaalinen, Juhtimäki)

text: Särkijärvi on Pirkanmaalla Ikaalisissa Sisätön Juhtimäellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Särkijärvi on osa Liesijoen aluetta.


title: Särkijärvi (Ikaalinen, Juhtimäki)

text: Järven pituus on 400 metriä, leveys 100 metriä ja sen pinta-ala on 2,4 hehtaaria. Se sijaitsee Vähä Kalajärven vieressä ja sitä voidaan pitää Liesijoen läpivirtausjärvenä. Järven pohjoispäähän laskee Alaiselta Särkilammelta oleva osuus ja eteläpäästä laskee Petäjäjärvelle päättyvä joen osuus. Siihen ei laske muita ojia. Rantaviivan pituus on 900 metriä. Järven itäranta kuuluu harjujaksoon, joka seuraa Liesijokea useita kilometriä ja jonka päällä kulkee Juhtimäeltä pohjoiseen lähtevä tie. Itärannassa on kiinteistö ja vapaa-ajan asunto.


title: Särkijärvi (Ikaalinen, Juhtimäki)

text: Liesijoki on Liesijärveltä Kyrösjärvelle ulottuvan melontareitin osa.


title: Amatrice

text: Amatrice on kunta Italiassa Lazion alueella olevassa Rietin maakunnassa. Se sijaitsee Apenniinien vuoristossa ja kunnan korkein vuori on 2 458 metriä korkea "Monte Gorzano". Amatricen keskusta sijaitsee 955 metriä korkealla sijaitsevassa laaksossa.


title: Amatrice

text: Amatrice tuhoutui pahoin vuonna 2016 tapahtuneessa maanjäristyksessä.


title: Warwickin jaarli

text: Warwickin jaarli on brittiläinen arvonimi, joka on ollut käytössä neljään eri otteeseen Britannian historiassa. Nykyinen Warwickin jaarli on Guy David Greville ja perimysjärjestyksessä seuraavana on tämän poika Charles Fulke Chester Greville.


title: Warwickin jaarli

text: Perinteisesti Warwickin jaarli on asunut Warwickin kaupungissa sijaitsevassa linnassa. Vuonna 1978 Grenvillen suku kuitenkin myi linnan Madame Tussaudsille ja nykyinen jaarli asuu Australiassa.


title: Jure uxoris

text: Jure uxoris on latinankielinen sanonta, joka tarkoittaa "vaimonsa oikeudella". Sitä käytetään usein kuvaamaan sellaista mieshenkilöä, joka on saanut arvonimensä avioliittonsa kautta, eikä siis ole esimerkiksi syntyperänsä puolesta oikeutettu arvonimeen.


title: Seitsemän vuoden onnettomuus

text: Seitsemän vuoden onnettomuus ("Seven Years Bad Luck") on Max Linderin ohjaama ja käsikirjoittama fiktioelokuva, joka tuli ensi-iltaan 1921.


title: Seitsemän vuoden onnettomuus

text: Elokuva on Linderin ensimmäinen Yhdysvalloissa tekemä pitkä elokuva. Se on yksi niistä kolmesta elokuvasta, jotka Linder teki oman tuotantoyhtiönsä kautta.


title: Seitsemän vuoden onnettomuus

text: Linder on tavanomaisessa Maxin roolissaan. Hän yrittää vakuuttaa tyttöystävälleen uskollisuuttaan mutta turhaan. Vitsinä elokuvassa on ihmispeili, pitkä kohtaus, jossa toinen henkilö matkii Maxin liikkeitä särkyneen peilin kehysten takana. Saman idean toteuttivat Marxin veljekset myöhemmin elokuvassa "Neljä naurettavaa naapuria".


title: Seitsemän vuoden onnettomuus

text: ”Tämän viiden kelan mittaisen elokuvan myötä Linder palasi elokuvantekoon. Näyttelijät saavat yleisön nauramaan alusta loppuun”, kirjoittaa "Los Angeles Timesin" kriitikko vuonna 1921 ja kehuu sitä kaiken kaikkiaan tyylikkääksi.


title: Seitsemän vuoden onnettomuus

text: Serge Bromberg pitää artikkelissaan elokuvaa timanttina. Suomalainen kriitikko ei pidä sitä ja kahta muuta Linderin Yhdysvalloissa tekemää pitkää elokuvaa yhtä hyvinä kuin uran alkupuolen lyhytelokuvia (Timo Peltonen, "Helsingin Sanomat" 2016).


title: Jonathan Jakubowicz

text: Jonathan Jakubowicz on venezuelalainen elokuvaohjaaja.


title: Jonathan Jakubowicz

text: Jakubowiczin ensimmäinen elokuva on palkittu "Ships of Hope" vuodelta 2000, jossa hän kertoo Venezuelaan ennen toista maailmansotaa tulleista juutalaisista pakolaisista. Jakubowiczin muihin merkittäviin elokuviin lukeutuu "Secuestro Express", joka valmistui vuonna 2005. Elokuva on yksi menestyneimpiä venezuelalaiselokuvia.


title: Jonathan Jakubowicz

text: Jakubowiczin "Hands of Stone" sai ensi-iltansa vuonna 2016. Elokuvan pääosissa näyttelee muun muassa Robert De Niro. Elokuva kertoo latinonyrkkeilijä Roberto Duránin (roolissa Édgar Ramirez) tarinan, jonka juutalaisena valmentajana De Niro esiintyy.


title: Jonathan Jakubowicz

text: Ohjaajana Jakubowiczia ovat innoittaneet muun muassa Martin Scorsesen varhaiset elokuvat.


title: Joachim Rønning

text: Joachim Rønning (s. 1972) on norjalainen elokuvaohjaaja, joka työskentelee yleensä yhdessä maanmiehensä Espen Sandbergin kanssa. He molemmat ovat kotoisin Sandefjordin kaupungista. He ovat Skandinavian suurimpiin kuuluvan mainoselokuvien tuotantoyhtiön Motion Blurin osaomistajia. Rønningin ja Sandbergin esikoisohjaus on "Bandidas" vuodelta 2006. Vuonna 2017 tuli ensi-iltaan heidän ohjaamansa "". Vuonna 2014 he ohjasivat kaksi ensimmäistä jaksoa televisiosarjaan "Marco Polo".


title: Joachim Rønning

text: Rønningin ja Sandbergin ohjaamat "Max Manus" (2008) ja "Kon-Tiki" (2012) ovat Norjan katsotuimmat elokuvat yli kolmeen vuosikymmeneen. Rønning opiskeli Tukholman elokuvakoulussa vuosina 1992–1994.


title: Espen Sandberg

text: Espen Sandberg (s. 1971) on norjalainen elokuvaohjaaja, joka työskentelee yleensä yhdessä maanmiehensä Joachim Rønningin kanssa. He molemmat ovat kotoisin Sandefjordin kaupungista. He ovat Skandinavian suurimpiin kuuluvan mainoselokuvien tuotantoyhtiön Motion Blurin osaomistajia. Rønningin ja Sandbergin esikoisohjaus on "Bandidas" vuodelta 2006. Vuonna 2017 tulee ensi-iltaan heidän ohjaamansa "". Vuonna 2014 he ohjasivat kaksi ensimmäistä jaksoa televisiosarjaan "Marco Polo".


title: Espen Sandberg

text: Rønningin ja Sandbergin ohjaamat "Max Manus" (2008) ja "Kon-Tiki" (2012) ovat Norjan katsotuimmat elokuvat yli kolmeen vuosikymmeneen. Sandberg opiskeli Tukholman elokuvakoulussa vuosina 1992–1994.


title: José María Figueres Olsen

text: José Maria Figueres Olsen (s. 24. joulukuuta 1954 San Jose, Costa Rica) on costaricalainen liikemies ja poliitikko, joka toimi Costa Rican presidenttinä 1994–1998. Sen jälkeen Figueres on keskittynyt vaikuttamaan globaaleissa asioissa, kuten ilmastonmuutoksessa, kestävässä kehityksessä ja teknologiassa.


title: José María Figueres Olsen

text: Figueres Olsen on Costa Rican liberaalipuolueen perustajan José Figueres Ferrerin poika.


title: José María Figueres Olsen

text: Figueres suoritti perustutkinnon West Pointissa Yhdysvaltojen sotilasakatemiassa West Pointissa, josta hän valmistui insinööriksi vuonna 1979. Myöhemmin hän jatkoi akateemisia opintoja Harvardin yliopistossa (John F. Kennedy School of Government) ja suoritti siellä vuonna 1991 Master of Public Administrationin loppututkinnon.


title: José María Figueres Olsen

text: Valmistumisensa jälkeen hän työskenteli kymmenen vuotta insinöörinä maatalousbisneksen parissa. Sen jälkeen hän siirtyi julkiselle sektorille, ja hänestä tuli Costa Rican ulkomaankauppaministeri ja sitten maatalousministeri. Vuoden 1994 vaaleissa hänet valittiin Costa Rican presidentiksi. Hän oli maan nuorin 1900-luvulla valittu presidentti.


title: José María Figueres Olsen

text: Vaalitaistelu oli kiivas ja riitaisa, vastustajat syyttivät Figueresia nuorena henkilönä tehdystä murhasta.


title: José María Figueres Olsen

text: Vuonna 2000 hän siirtyi Maailman talousfoorumiin Sveitsiin, ja myöhemmin hän työskenteli Concordia 21 -hankkeessa Madridissa. Vuosina 2010–2012 hän oli Carbon War Roomin toiminnanjohtaja, ja sen jälkeen sen hallituksen puheenjohtaja. Se on riippumaton voittoa tavoittelematon järjestö, joka pyrkii maailmanlaajuisesti edistämään siirtymistä vähähiiliseen talouteen.


title: José María Figueres Olsen

text: Vuonna 2015 Figueres valittiin Liberaalipuolueen puheenjohtajaksi.


title: Djema Belkhodja

text: Djéma Belkhodja (s. 16. maaliskuuta 1984) on ranskalainen karateka. Hän on voittanut Kyokushinin Euroopan-mestaruuden 2012 ja sijoittui toiseksi World Openissa 2015. Lisäksi Belkhodja on voittanut Ranskan mestaruuden kaksitoista kertaa peräkkäin.


title: Djema Belkhodja

text: Belkhodja saavutti Ranskassa menestystä 2000-luvun alussa voitettuaan Ranskan mestaruuden neljä kertaa peräkkäin vuosina 2004–2007. Tämän jälkeen hän kilpaili menestyksekkäästi myös kansainvälisissä kilpailuissa. Belkhodja saavutti aluksi Euroopan mestaruuskisoissa pronssia vuosina 2007, 2008 ja 2009.


title: Djema Belkhodja

text: 2009 hän aloitti vuoden voittamalla Ranskan mestaruuden Pablo Lombarderoa vastaan käydyn loppuottelun päätteeksi. Sittemmin hän sijoittui neljänneksi All American Openissa, voitettuaan muun muaasa Keiji Ouchin neljännesvälierissä, mutta hävisi turnauksen voittajalle Krzysztof Habraszkalle välierissä. Belkhodja palkittiin turnauksen parhaasta taisteluhengestä.


title: Djema Belkhodja

text: 2010 Belkhodja aloitti vuoden voittamalla seitsemännen kerran peräkkäin Ranskan mestaruuden. Serbiassa Belhkodja saavutti EM-pronssia avoimessasarjassa. Hän eteni turnauksessa suoraan toiselle kierrokselle osallistujamäärän myötä, jossa Belkhodja voitti romanialaisen Grigorescun tuomariäänin. Voiton myötä hän eteni kahdeksan parhaan joukkoon, jossa hän voitti ukrainan Dotsenkon polvityrmäyksellä. Neljännesvälierissä Belkhodja voitti puolan Marchin Prachinon tuomariäänin. Välierissä hän hävisi jatkoerän jälkeen Nicolae Stoianille ja saavutti kolmannen sijan. Tämän myötä Belkhodja sai paikan vuoden 2011 MM-kilpailuihin Tokiossa.


title: Djema Belkhodja

text: Belkhodja saavutti Ranskan cupin mestaruuden helmikuussa 2011 ja myöhemmin toukokuussa, Italiassa hän saavutti EM-hopeaa 2011, kun hän hävisi loppuottelussa Alejandro Navarrolle. Belkhodja voitti ensimmäisellä kierroksella Nerijius Tuinylan Ipponilla ja toisella kierroksella Giuseppe Sturialen tuomariäänin. Välierissä Belkhodja voitti Semen Haranin ja eteni urallaan ensimmäistä kertaa EM-kilpailuissa loppuotteluun. Belkhodja oli mukana myös All American Openissa, New Yorkissa, jossa hän voitti avauskierroksella 2010 Venäjän mestarin Ibrahim Gogaevin. Toisella kierroksella Belkhodja voitti Serbian mestarin Milisevicin tuomariäänin ja eteni puolivälieriin, jossa hän hävisi Ewerton Teixeiralla tuomariäänin.


title: Djema Belkhodja

text: Seuraavana vuonna Belkhodja jatkoi menestystään kotimaassaan voitettuaan Ranskan cupin 2012 jo yhdeksännen kerran peräkkäin voitettuaan loppuottelussa Freddy Delawerin. Maaliskuussa hän oli ottelemassa erikoisturnausta Ranskan ja Japanin välillä. Kuudesta ottelusta Ranska voitti kolme. Belkhodja voitti oman kolme minuuttia kestäneen ottelunsa tuomariäänin Shohei Kamataa vastaan. Samana vuonna Belkhodja voitti ensimmäisen Euroopan mestaruuden. Hän voitti loppuottelussa Marchin Prachinon.


title: Djema Belkhodja

text: 2013 Belkhodja voitti helmikuussa Ranskan Cupin kymmenennen kerran, mutta joutui jättämään toukokuussa 2013 EM-kilpailut väliin loukkaantumisen vuoksi. Kesäkuussa hän sijoittui neljänneksi All American Openissa ja voitti 2014 Belgian Openin. Marraskuussa Belkhodja oli mukana Japanin mestaruuskilpailuissa, jossa hän eteni 32 parhaan joukkoon. Hän voitti turnauksessa murskauskilpailun hajottamalla 27 levyä.


title: Djema Belkhodja

text: 2014 Belkhodja eteni urallaan kolmannen kerran EM-kilpailujen loppuotteluun, mutta hävisi Zahari Damjanoville.


title: Djema Belkhodja

text: 2015 Belkhodja saavutti kahdennentoista Ranskan mestaruutensa. Helmikuussa hän voitti Ali Zeghbabin loppuottelussa ja Belkhodja palkittiin myös turnauksen parhaasta ottelutekniikasta. Seuraavaksi hän saavutti hopeaa maaliskuussa Lyonin Openissa, jossa Belkhodja hävisi loppuottelussa Alejandro Navarrolle. Toukokuussa Belkhodja voitti EM-pronssia Saksassa voitettuaan mitalikamppailussa Damian Galinskin ja osallistui marraskuussa World Open -turnaukseen, jossa hän sijoittui toiseksi hävittyään loppuottelussa Zahari Damjanoville.


title: Djema Belkhodja

text: Huhtikuussa 2016 Belkhodja saavutti 3. danin arvon Lyonissa. Syyskuussa hän esiintyi ranskalaisessa Karate Bushido lehden kannessa.


title: Kerkkoon Urheilijat

text: Kerkkoon Urheilijat ry on vuonna 1926 Porvoon Kerkkoossa perustettu urheiluseura. Sen lajivalikoimaan kuuluvat yleisurheilu, hiihto, salibandy, jalkapallo ja lentopallo.


title: Kerkkoon Urheilijat

text: Kerkkoon Nuorisoseuran Urheilijat perustettiin 7. tammikuuta 1926. Alkuaikoina lajeihin kuuluivat hiihto, voimistelu ja maastojuoksu. 1920-luvun lopulla uudeksi lajiksi tuli yleisurheilu.


title: Kerkkoon Urheilijat

text: Vuonna 1932 Los Angelesin olympialaisissa Kerkkoon Urheilijoiden edustajat saivat kaksi mitalia. Matti Järvinen voitti keihäänheiton olympiakultaa, ja Lauri Lehtinen voitti niin ikään olympiakultaa 5000 metrin juoksussa.


title: Kerkkoon Urheilijat

text: Kerkkoon hyppyrimäen välmistuttua Tanhumäelle 1934 uudeksi lajiksi nousi mäkihyppy. Hyppyrimäki on sittemmin purettu huonon kuntonsa vuoksi.


title: Kerkkoon Urheilijat

text: Kerkkoon Urheilijoiden 25-vuotis juhlassa, vuonna 1951, toimi juhlapuheenpitäjänä silloinen pääministeri myöhemmin Tasavallan Presidenttinä toiminut Urho Kekkonen


title: Kerkkoon Urheilijat

text: Vuonna 1952 Kerkkoon Nuorisoseuran Urheilijat ry:n johtokunta halusi lyhentää seuran nimeä. Uudeksi nimeksi päätettiin Kerkkoon Urheilijat ry.


title: Kerkkoon Urheilijat

text: Vuosituhannen loppupuolella Kerkkoon Urheilijat sai taas uusia lajeja lajivalikoimaansa, kun mukaan tulivat jalkapallo, lentopallo, beach volley sekä salibandy


title: Kerkkoon Urheilijat

text: Jalkapallossa miesten sarjassa KU on pelannut parhaimmillaan jopa Kakkosessa kaudella 2001-2002. Sekä osallistunut Suomen Cupiin.


title: Kerkkoon Urheilijat

text: Miesten salibandyjoukkue on niin ikään pelannut kakkosdivisioonassa.


title: Kerkkoon Urheilijat

text: Beach Volleyssa KU on osallistunut SM-turnauksiin.


title: Kerkkoon Urheilijat

text: Tänä päivänä Kerkkoon Urheilijat järjestää monipuolista harrastustoimintaa sekä lapsille, että aikuisille.


title: Keyaki (1944)

text: Keyaki () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.


title: Keyaki (1944)

text: Alus tilattiin Yokosukan laivastontelakalta osana vuoden 1944 hankintoja. Sen köli laskettiin 22. kesäkuuta 1944 ja alus laskettiin vesille 30. syyskuuta. Alus otettiin palvelukseen kolme kuukautta myöhemmin 15. joulukuuta.


title: Keyaki (1944)

text: Alus poistettiin alusluettelosta 5. lokakuuta 1945. Se kuljetti 1. joulukuuta alkaen kotiutettavia sotilaita takaisin Japaniin. Alus luovutettiin 5. heinäkuuta 1947 sotakorvauksena Yhdysvalloille, joka upotti aluksen.


title: Yanagi (1944)

text: Yanagi () oli Keisarillisen Japanin laivaston vuonna 1945 valmistunut Matsu-luokan hävittäjä toisessa maailmansodassa.


title: Yanagi (1944)

text: Alus tilattiin Fujinagatan telakalta osana vuoden 1944 hankintoja. Sen köli laskettiin 20. elokuuta 1944 ja alus laskettiin vesille 25. marraskuuta. Alus otettiin palvelukseen kaksi kuukautta myöhemmin 18. tammikuuta 1945.


title: Yanagi (1944)

text: Alus tuhoutui ilmahyökkäyksessä 14. heinäkuuta 1945 Ominatossa ja se poistettiin alusluettelosta 20. marraskuuta. Hylky romutettiin 1946-1947.


title: Tachibana-luokka

text: Tachibana-luokka () oli keisarillisen Japanin laivaston hävittäjäluokka, jota kutsuttiin parannellun D-tyypin hävittäjiksi ().


title: Dominica kesäolympialaisissa 2000

text: Dominica osallistui Sydneyn olympialaisiin vuonna 2000 joukkueella, johon kuului kaksi yleisurheilijaa ja kaksi uimaria. Tämä oli Dominican vasta toinen esiintyminen olympialaisissa.


title: Omakaitse

text: Omakaitse oli Virossa vuosina 1917–1918 ja 3. heinäkuuta 1941 – 17. syyskuuta 1944 toiminut puolisotilaallinen organisaatio, joka osallistui Viron vapaussotaan sekä vuosina 1941 (kesäsota) ja 1944 Virossa käytyihin taisteluihin.


title: Battles (In Flamesin albumi)

text: Battles on ruotsalaisen metalliyhtye In Flamesin 12. studioalbumi. Se julkaistiin 11. marraskuuta 2016 levymerkillä Nuclear Blast lukuun ottamatta Pohjois-Amerikkaa, jossa Eleven Seven Music toimii jakelijana.


title: Battles (In Flamesin albumi)

text: "Battlesin" tuotti Howard Benson. Albumi on In Flamesin ensimmäinen yhdysvaltalaisrumpali Joe Rickardin kanssa. Bensonin luottomiehiin lukeutuva Rickard soitti albumin äänitysvaiheessa vielä sessiomuusikon statuksella, mutta liittyi myöhemmin vakijäseneksi, minkä yhtye vahvisti syyskuussa 2016. Hän korvasi marraskuussa 2015 In Flamesin jättäneen Daniel Svenssonin.


title: Battles (In Flamesin albumi)

text: Yhtye aloittaa albumin tiimoilta Euroopan kiertueen yhdessä Disturbedin kanssa tammikuussa 2017.


title: Battles (In Flamesin albumi)

text: Albumi ylsi Yhdysvalloissa Billboard 200 -listan sijalle 60. Suomessa se debytoi virallisen albumilistan kolmannella sijalla.


title: Battles (In Flamesin albumi)

text: Kaikki kappaleet ovat kirjoittaneet Anders Fridén ja Björn Gelotte.


title: Stiftelsen Brita Maria Renlunds minne

text: Stiftelsen Brita Maria Renlunds minne (Brita Maria Renlundin muistosäätiö) on Karl Herman Renlundin vuonna 1918 perustama ruotsinkielinen säätiö. Se on 2000-luvulla tunnettu uuden Lastenklinikan rakennuttamista tukevana säätiönä.


title: Stiftelsen Brita Maria Renlunds minne

text: Suomen ruotsalaisen kansanpuolueen hallitsema Svenska kulturfonden ja Stiftelsen Brita Maria Renlunds minne ovat yhdessä Uuden Lastensairaalan Tukisäätiön ("Stiftelsen Nya Barnsjukhusets Stöd") perustajia.


title: Fumizuki (1905)

text: Fumizuki oli keisarillisen Japanin laivaston vuonna 1905 Venäjän-Japanin sodassa vallattu torpedovenehävittäjä.


title: Fumizuki (1905)

text: Venäjän keisarikunnan laivasto tilasi "Baklaniksi" nimetyn Sokol-luokan aluksen Nevskin telakalta Pietarista. Sen köli laskettiin 1899 ja alus laskettiin vesille 1901. Se kasattiin Port Arthurissa ja alus otettiin palvelukseen 1902.


title: Fumizuki (1905)

text: Alus nimettiin 22. maaliskuuta 1902 uudelleen "Silnyksi". Venäjän–Japanin sodan alkaessa alus kuului Port Arthuriin sijoitettuun komentaja A. A. Ginterin johtamaan Tyynenmeren laivaston 2. hävittäjälaivueeseen. Alus vaurioitui pahoin 27. maaliskuuta 1904 taistellessaan keisarillisen Japanin laivaston torpedoveneiden "Aotaka" ja "Tsubame" kanssa. Aluksen miehistö joutui ajamaan aluksensa matalikolle estääkseen sen uppoamisen. Alus palautettiin palvelukseen, mutta se vaurioitui uudelleen sen osallistuessa Port Arthurin saarron murtamisyritykseen 11. marraskuuta ajettuaan miinaan. Varuskunnan antautuessa 2. tammikuuta 1905 aluksen miehistö oli upottanut edellisenä päivänä aluksensa, jottei se jäisi keisarillisen Japanin laivastolle.


title: Fumizuki (1905)

text: Japanilaiset nostivat aluksen 22. elokuuta ja se kunnostettiin Takeshikissä. Alus liitettiin 12. joulukuuta 1905 laivastoon hävittäjänä nimellä "Fumizuki". Laivasto vaihtoi aluksen kattilat Miyabara-kattiloiksi ja tykit brittiläisvalmisteisiksi. Sen aseistuksena oli kolme 47 millimetrin tykkiä ja kaksi 18 tuuman torpedoputkea. Uudet kattilat tuottivat 3 800 hevosvoimaa, mikä mahdollisti 27 solmun huippunopeuden. Alus luokiteltiin 28. elokuuta 1912 kolmannen luokan hävittäjäksi.


title: Fumizuki (1905)

text: Alus poistettiin alusluettelosta 1. huhtikuuta 1914 ja se myytiin 1923 siviilikäyttöön nimellä "Fumizukimaru".


title: Yamabiko (1905)

text: Yamabiko oli keisarillisen Japanin laivaston vuonna 1905 Venäjän-Japanin sodassa vallattu torpedovenehävittäjä.


title: Yamabiko (1905)

text: Venäjän keisarikunnan laivasto tilasi aluksen Nevskin telakalta Pietarista. Alus laskettiin vesille 1901 ja se valmistui 1902 nimellä "Kondor".


title: Yamabiko (1905)

text: Alus nimettiin 22. maaliskuuta 1902 uudelleen "Riechitelny". Venäjän-Japanin sodassa keisarillisen Japanin laivasto valtasi aluksen 12. elokuuta 1904. Alus otettiin 7. tammikuuta 1905 palvelukseen apuhävittäjänä nimellä "Akatsuki". Se luokiteltiin hävittäjäksi 12. joulukuuta nimellä "Yamabiko". Alus luokiteltiin kolmannen luokan hävittäjäksi 28. elokuuta 1912.


title: Yamabiko (1905)

text: Alus myytiin 1. huhtikuuta 1917 siviilikäyttöön nimellä "Yamabikomaru".


title: Satsuki (1905)

text: Satsuki oli keisarillisen Japanin laivaston vuonna 1905 Venäjän-Japanin sodassa vallattu torpedovenehävittäjä.


title: Satsuki (1905)

text: Venäjän keisarikunnan laivasto tilasi aluksen Nevskin telakalta Pietarista. Alus laskettiin vesille 1902 ja se valmistui vielä samana vuonna nimellä "Keta" ().


title: Satsuki (1905)

text: Alus nimettiin 22. maaliskuuta 1902 uudelleen "Biedovy" (). Venäjän-Japanin sodassa keisarillisen Japanin laivasto valtasi aluksen 28. toukokuuta 1905. Alus otettiin 12. joulukuuta palvelukseen hävittäjänä nimellä "Satsuki". Alus luokiteltiin kolmannen luokan hävittäjäksi 28. elokuuta 1912.


title: Satsuki (1905)

text: Alus poistettiin alusluettelosta 1. huhtikuuta 1913 ja se myytiin 23. elokuuta 1914 siviilikäyttöön nimellä "Satsukimaru".


title: P-Nitrofenoli

text: p-Nitrofenoli eli 4-nitrofenoli (CHNO) on fenolin nitrattuihin johdannaisiin kuuluva orgaaninen yhdiste. Yhdistettä voidaan käyttää muiden orgaanisten yhdisteiden valmistuksessa lähtöaineena ja analyyttisessä kemiassa pH-indikaattorina. p-Nitrofenoli on o- ja m-nitrofenolien isomeeri.


title: P-Nitrofenoli

text: Huoneenlämpötilassa p-nitrofenoli on väritöntä tai keltaista kiteistä ainetta. p-Nitrofenolilla on kaksi kiderakenteeltaan eroavaa muotoa: α- ja β-muodot. Yhdiste liukenee hieman viileään veteen ja paremmin lämpimään. Aine liukenee hyvin muun muassa etanoliin, dietyylieetteriin, kloroformiin ja emäksisiin vesiliuoksiin. p-Nitrofenolin pK-arvo on 7,15 eli se on heikko happo. Yhdiste on kuitenkin fenolia voimakkaampi happo, mikä johtuu nitroryhmän aiheuttamasta elektroneja puoleensavetävästä induktiivisestä efektistä. Lisäksi nitroryhmä konjugoituneena bentseenirenkaaseen lisää mahdollisuuksia eri resonanssimuotoihin, mikä stabiloi rakennetta. p-Nitrofenolin etanoliliuoksen muuttavat väriään värittömästä keltaiseksi pH:n ollessa välillä 5,6–7,6. p-Nitrofenoli on myrkyllistä ja ärsyttää voimakkaasti ihoa, silmiä ja hengitysteitä. Aineelle altistuminen voi johtaa methemoglobiinin muodostumiseen veressä, mikä ilmenee ihon sinistymisenä.


title: P-Nitrofenoli

text: p-Nitrofenolia voidaan valmistaa kahdelle tavalla. Nämä ovat fenolin nitraus tai p-kloorinitrobentseenin hydrolyysi emäksisissä olosuhteissa.


title: P-Nitrofenoli

text: p-Nitrofenolia voidaan käyttää pH-indikaattorina. Siitä valmistetaan useita muita yhdisteitä kuten lääkkeinä käytettäviä amodiakiinia ja rilutsolia, maatalouskemikaaleja kuten parationia sekä väriaineita ja niiden valmistuksessa käytettäviä yhdisteitä kuten p-aminofenolia ja rikkivärejä.


title: Hwang Kyo-ahn

text: Hwang Kyo-Ahn (s. 15. huhtikuuta 1957 Soul) on eteläkorealainen lakimies, joka aloitti 18. kesäkuuta 2015 Etelä-Korean pääministerinä. Ennen pääministeriksi nousemistaan hän toimi Etelä-Korean oikeusministerinä vuodesta 2013 alkaen.


title: Hwang Kyo-ahn

text: Joulukuussa 2016 presidentti Park Geun-hye joutui syrjään korruptiosyytteiden takia, ja maaliskuussa 2017 hänet erotettiin lopullisesti. Hwang Kyo-Ahninsta tuli virkaatekevä presidentti, jonka tehtäviin kuuluu uusien presidentinvaalien valmistelu.


title: Loose Change

text: Loose Change on dokumenttielokuva, joka käsittelee World Trade Centerin 11. syyskuuta 2001 tapahtunutta terrori-iskua. Sen on ohjannut Dylan Avery.


title: Katsuaki Satō

text: Katsuaki Satō (, s. 4. huhtikuuta 1946 Sakhalin) on japanilainen karateka. Hän kehitti Satojuku karaten tyylisuunnan. Satō saavutti muun muassa ensimmäisen Kyokushinin maailmanmestaruuden 1975.


title: Katsuaki Satō

text: Satō aloitti kamppailulajien harrastamisen aluksi judolla high schoolissa. Valmistumisen jälkeen hän jatkoi opiskelemista Chuon yliopistossa työskennellessään samalla toimittajana. Satō joutui lopettamaan judon harrastamisen 20-vuotiaana loukatessaan polvensa ja olkapäänsä. Hän oli saavuttanut tuohon mennessä 3. danin arvon judossa. Satō ryhtyi 23-vuotiaana harjoittelemaan kyokushinin karatea Terutomo Yamazakin opissa. Satō saavutti mustan vyön 1. lokakuuta 1971, ollessaan 25-vuotias. Myöhemmin hän saavutti 3. danin arvon 18. maaliskuuta 1973 ja 4. danin 1. toukokuuta 1974.


title: Katsuaki Satō

text: Satō saavutti menestystä turnauksissa voitettuaan 1971 ja 1974 Kyokushinin Japanin mestaruuden. Lisäksi hän voitti historian ensimmäisen World Openin.


title: Katsuaki Satō

text: Lopetettuaan kilpauransa Satō perusti oman karaten tyylisuunnan 1977, Satojukun Mitakassa, Tokiossa. Tyyli perustuu pitkälti harjoittelemaansa kyokushiniin. Hänen järjestönsä järjestää Japanin mestaruuskilpailuja All-Japan Point & K.O. nimellä, jotka käydään Knockdown-otteluina kyokushinin tapaan.


title: Lastenklinikan Tuki

text: Lastenklinikan Tuki ry oli rahaa kerännyt hyväntekeväisyysjärjestö. Järjestö meni konkurssiin vuonna 1993.


title: Dominica kesäolympialaisissa 1996

text: Dominica osallistui vuoden Atlantan olympialaisiin vuonna 1996 joukkueella, johon kuului kuusi urheilijaa kahdesta eri lajista. Tämä oli Dominican suurin olympiajoukkue koskaan ja ensimmäinen kerta olympialaisissa.Parhaiten Dominican yleisurheilijoista kisoissa pärjäsivät Jerome Romain, joka pääsi miesten kolmiloikan finaaliin, ja Dawn Williams, joka pääsi naisten 800 metrin juoksun välieriin.


title: Andreas Tjernshaugen

text: Andreas R. Tjernshaugen (s. 13. joulukuuta 1972 Nesodden) on norjalainen sosiologi. Hän toimi useita vuosia norjalaisessa CICERO Senter for klimaforskning -säätiössä ja sen jälkeen Bioteknologinemndan tiedotusvastaavana. Kesäkuusta 2015 alkaen hän on ollut Store norske leksikonin toimittaja.


title: Andreas Tjernshaugen

text: Tjernshaugen on väitellyt tohtoriksi hiilidioksidin käsittelyyn liittyvästä teknologiapolitiikasta ja ympäristö- ja ilmastokeskusteluun liittyvistä seikoista. Hän on kirjoittanut kirjoja, jotka liittyvät hänen alaansa tai harrastuksiinsa.


title: Andreas Tjernshaugen

text: Tjernshaugen johti SV:n nuorisojärjestöä Sosialistisk Ungdom vuosina 1994–1996.


Kyokushinin painoluokalliset maailmanmestaruuskilpailut ("World Weight Category Karate Championships") on joka neljäntenä vuotena käytävä Kyokushin-karaten maailmanmestaruuskilpailut. Sitä on järjestetty vuodesta 1997 lähtien ja se käydään neljässä eri painoluokassa. Aikaisemmin 1975 perustettiin World Open Karate Championship -turnaus, jossa maailmanmestaruudesta otellaan avoimessa painoluokassa.


title: Lain kahdet kasvot

text: Lain kahdet kasvot () on vuonna 1988 ensi-iltansa saanut Martin Campbellin ohjaama yhdysvaltalainen jännityselokuva, jonka pääosissa ovat Gary Oldman ja Kevin Bacon. Mark Kasdanin käsikirjoittama elokuva on Hilary Heathin ja Robert MacLeanin tuottama. "Lain kahdet kasvot" on Campbellin ensimmäinen ohjaama yhdysvaltalaiselokuva. Campbell voitti vuoden 1989 MystFest-elokuvajuhlilla Italian Cattolicassa parhaan elokuvan palkinnon.


title: Lain kahdet kasvot

text:
Naisen raiskauksesta, murhasta ja ruumiin polttamisesta syytetty varakas bostonilaismies Martin Thiel (Kevin Bacon) vapautetaan todistusaineiston puutteiden ja asianajajansa Ben Chasen (Gary Oldman) häikäilemättömien oikeussalitemppujen myötä. Myöhemmin uusia tutun kaavan mukaisesti runneltuja uhreja alkaa ilmaantua, ja Chase tajuaa tehneensä virheen – Thiel itse asiassa onkin syyllinen.
"Lain kahdet kasvot" -elokuvan kuvaukset alkoivat 10. elokuuta 1987. Elokuva kuvattiin Kanadassa, Quebecin provinssissa. Quebecissä elokuvan kuvauspaikkoina olivat Quebecin ja Montrealin kaupungit. Elokuvan kuvaukset saatiin päätökseen 9. lokakuuta 1987. "Lain kahdet kasvot" tuottivat tuotantoyhtiöt Hemdale Film Corporation ja Northwood Productions.


title: Lain kahdet kasvot

text: "Lain kahdet kasvot" sai ensi-iltansa Kanadan Toronton elokuvajuhlilla 15. syyskuuta 1988. Elokuva sai ensi-iltansa Yhdysvalloissa 11. marraskuuta 1988, jolloin elokuvaa esitettiin yhden päivän ajan yhdessä kaupungissa. Laajaan teatterilevitykseen elokuva pääsi Yhdysvalloissa 28. huhtikuuta 1989. "Lain kahdet kasvot" -elokuvaa esitettiin Yhdysvalloissa laajimmillaan 1 166:ssa elokuvateatterissa. Elokuva tuotti Yhdysvalloissa 9 974 446 dollarin lipputulot. Elokuvan Yhdysvaltain teatterilevittäjänä oli Hemdale Film Corporation, joka oli toiminut myös elokuvan tuotantoyhtiönä. Suomessa elokuva ei saanut teatteriensi-iltaa, mutta elokuvalevittäjä Europa Vision Oy julkaisi elokuvan myöhemmin videolle vuonna 1990.


title: Lain kahdet kasvot

text: "Lain kahdet kasvot" on saanut kielteisen vastaanoton elokuvakriitikoilta. Rotten Tomatoes -sivuston mukaan 33% kriitikoista on antanut elokuvalle positiivisen arvosanan 4,6/10 keskiarvolla. Keräys perustuu yhdeksään arviointiin. 997 käyttäjästä 26% on antanut elokuvalle positiivisen arvosanan 2,9/5 keskiarvolla. Oldmanin roolisuoritusta elokuvassa pidetään yhtenä hänen uransa heikoimmista. Elokuvassa Oldman käyttää ensimmäistä kertaa yhdysvaltalaisaksenttia, jota monet elokuvakriitikot sanoivat pakotetuksi ja jäykäksi.


title: Lain kahdet kasvot

text: "Lain kahdet kasvot" on julkaistu niin DVD:nä kuin blu-raynäkin.


title: Saint Vincent ja Grenadiinit kesäolympialaisissa 2012

text: Saint Vincent ja Grenadiinit osallistui Lontoon olympialaisiin vuonna 2012 kolmen urheilijan joukkueella, jotka osallistuivat yleisurheiluun ja uintiin. Lipunkantajana avajaisissa toimi juoksija Kineke Alexander, joka toimi lipunkantajana jo toista kertaa, ja päättäjäisissä toinen juoksija Courtney Carl Williams. Kukaan Saint Vincent ja Grenadiinien joukkueesta ei päässyt kisoihin suorittamalla rajoja, eikä kukaan päässyt jatkoon alkuerästään. Maa jäi vieläkin odottamaan ensimmäistä olympiamitaliaan seitsemänsissä olympialaisissaan.


title: Pillua aloittelijoille

text: Pillua aloittelijoille on Reetta Aallon käsikirjoittama ja ohjaama lyhyt animaatioelokuva vuodelta 2015. Se on neliminuuttinen opetuselokuva naisen sukupuolielimistä ja seksuaalisuudesta. Elokuva voitti vuonna 2016 Animatricks-animaatiofestivaalin kotimaisten elokuvien sarjan. Se voitti 189 000 äänellään ylivoimaisesti myös Yleisradion dox@net-verkkoäänestyksen nimeltä KLIKkaussota, jossa viisi lyhytelokuvan tekijää yritti luoda teoksistaan nettihitin.


title: Pillua aloittelijoille

text: Reetta Aalto kertoo miettineensä valistuselokuvan tekoa pitkään, sillä monien tutkimusten mukaan nuoret miehet eivät tunne naisen anatomiaa. Yleisradion dox@net-projekti tarjosi tilaisuuden toteuttaa tämä pieni valistuselokuva.


title: Pillua aloittelijoille

text: Elokuvan animoijina ovat toimineet Jan Andersson, Maria Björklund ja Leena Jääskeläinen. Äänisuunnittelu on Mika Niinimaan ja selostus Tiina Luoman. Elokuvan tuottajana toimi Elina Pohjola.


title: Rudy Van Gelder

text: Rudy Van Gelder (2. marraskuuta 1924 – 25. elokuuta 2016 New Jersey, Yhdysvallat) oli yhdysvaltalainen äänittäjä. Hän oli erikoistunut jazzmusiikkiin.


title: Rudy Van Gelder

text: Van Gelder äänitti useita huippunimiä, kuten John Coltrane, Miles Davis, Herbie Hancock, Thelonious Monk ja Sonny Rollins.


title: Rudy Van Gelder

text: Vuonna 1990 Van Gelder sai jazzlehti Down Beatin elämäntyöpalkinnon.


title: Vielä yhdet Chelsea?

text: Vielä yhdet Chelsea? on Suomessakin esitetty yhdysvaltalainen television komediasarja. Sen on luonut Dottie Zicklin and Julie Ann Larson ja se perustuu Chelsea Handlerin vuoden 2008 kirjaan.


title: Vielä yhdet Chelsea?

text: Pääosaa näyttelee Laura Prepon.


title: Inkeri Mertanen

text: Sirkka-Inkeri Mertanen (s. 29. kesäkuuta 1949 Tervo) on suomalainen näyttelijä, joka teki 40-vuotisen uran Tampereen Teatterissa 1970-luvun puolivälistä eläkkeelle jäämiseensä 2015 saakka.


title: Inkeri Mertanen

text: Inkeri Mertanen valmistui humanististen tieteiden kandidaatiksi Helsingin yliopistosta 1974 ja opiskeli samalla näyttelijäntyötä Suomen Teatterikoulussa 1971–1975. Lisäksi Mertanen on valmistunut teatterikuraattoriksi Teatterikorkeakoulusta 1996.


title: Inkeri Mertanen

text: Mertanen vieraili 1990-luvulla monissa Raivoisat Ruusut -ryhmän tuotannoissa Helsingissä. Hän on vieraillut myös muun muassa Turun Samppalinnan kesäteatterissa, Tampereen Pyynikin kesäteatterissa sekä Tampereen tuomiokirkon 100-vuotisjuhlanäytelmässä "Vihan päivät 1918".


title: Inkeri Mertanen

text: Mertanen tunnetaan useista monologiesityksistään, kuten Edith Södergranista kertova "Vaarallisia unia" (1995), Pentti Saarikoski -aiheinen "P.S. – Post Scriptum" (2003), vuoden 2004 "Minun tieni – Elli Tompuri" ja vuoden 2008 Helene Schjerfbeck -aiheinen "Helene".


title: Inkeri Mertanen

text: "Salatut elämät" -saippuasarjassa Mertanen esittää syksystä 2016 lähtien Dahlia Mustavaaraa.


title: Lucrecia Martel

text: Lucrecia Martel (s. 14. joulukuuta 1966 Salta, Argentiina) on argentiinalainen elokuvaohjaaja, jonka tunnetuimpia pitkiä näytelmäelokuvia ovat "Kuuma suo" (La Ciénaga, 2001) ja "La mujer sin cabeza" (”Päätön nainen”, 2008). Martel kuuluu Lisandro Alonson ja Pablo Traperon ohella 1990-luvun lopulla alkaneeseen argentiinalaisen elokuvan ”uuteen aaltoon”.


title: Lucrecia Martel

text: Lucrecia Martel syntyi monilapsiseen perheeseen Argentiinan konservatiivisessa pohjoisosassa. Hän kävi katolista koulua ja haaveili ryhtyvänsä eläintenhoitajaksi tai tähtitieteilijäksi. 15-vuotiaana hän sai videokameran, ja opiskellessaan myöhemmin viestintää yliopistossa Buenos Airesissa opintoihin kuulunut animaatiokurssi herätti lisää kiinnostusta elokuvaan. Lopputyönsä aiheeksi hän otti arkkitehtuurin Hollywoodin kauhuelokuvissa. Opinnäytteen ohjaaja kuitenkin kuoli kesken kaiken, ja Martel jätti opinnot sikseen. Vähäpätöisinä pitämiensä televisiodokumenttien jälkeen Martel pääsi ohjaamaan ensimmäisen pitkän näytelmäelokuvansa, kahden porvarisperheen laiskaa ja alkoholin värittämää lomailua kuvaavaa elokuvaa "La Ciénaga" (2002, suomen televisioesityksessä nimellä "Kuuma suo").


title: Lucrecia Martel

text: Seuraavan elokuvansa, teinitytön seksikokeiluista kertovan "La niña santan" (2004) päätuottajaksi Martel sai Pedro Almodóvarin. Kolmas pitkä elokuva "La mujer sin cabeza" on psykologinen trilleri, joka vuonna 2016 äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


Kesäampumahiihdon maailmanmestaruuskilpailut 2015 järjestettiin 28.-30.8.2015 Romanian Cheile Grădișteissa. Kilpailut käytiin hiihtämällä rullasuksin. Kilpailujen yhteydessä järjestettiin myös nuorten kesäampumahiihdon maailmanmestaruuskilpailut.


title: Kesäampumahiihdon maailmanmestaruuskilpailut 2015

text: Kilpailuihin osallistui urheilijoita 22 maasta. Osallistujamaat on listattu alla.


text: Ohjelmassa oli 5 kilpailutapahtumaa. Kilpailut eivät vaikuttaneet maailmancupiin.


title: Rafael Calderón Fournier

text: Rafael Ángel Calderón Fournier (syntynyt Diriamba, Nicaragua, 14. Maaliskuuta 1949) on costaricalainen poliitikko. Hän toimi maansa presidenttinä 1990 -1994. Hän oli PUSC-puolueen presidenttiehdokas myös vuoden 2010 vaaleissa, mutta peruutti ehdokkuutensa lokakuussa 2009, kun hänet tuomittiin viideksi vuodeksi vankeuteen kahdesta korruptiosyytteestä.


title: Rafael Calderón Fournier

text: Calderon Fournier syntyi Nicaraguassa, missä hänen isänsä, entinen presidentti Rafael Calderón Guardia, oli maanpaossa sisällissodan takia. Vuonna 1958 hän palasi Costa Ricaan.


title: Rafael Calderón Fournier

text: Calderon Fournier oli nuorisopoliitikko PUN-puolueessa (Partido Unificacion Nacional). Hänet valittiin kansanedustajaksi vuonna 1974 ja hän palveli kaksi peräkkäistä toimikautta sosiaalivaliokunnan puheenjohtajana. Valiokunta valmisteli maahan kansaneläkejärjestelmän.


title: Rafael Calderón Fournier

text: Vuonna 1982 hän oli presidenttiehdokas ja hävisi Luis Alberto Mongelle. Vuonna 1986 hän yritti uudestaan, mutta hävisi jälleen, tällä kertaa Óscar Ariasille. Vihdoin vuoden 1990 vaaleissa hänet valittiin.


title: Rafael Calderón Fournier

text: Vuonna 1991 hän sai kunniatohtorin arvon Houstonin yliopistosta.


title: Rafael Calderón Fournier

text: Presidenttikaudellaan Calderon Fournier edisti liberaalia politiikkaa kaikilla talouden aloilla.


title: Rafael Calderón Fournier

text: Calderon Fornier pidätettiin lokakuussa 2004 syytettynä korruptiosta. Hänet vapautettiin vankilasta, ja asetettiin kotiarestiin.


title: Rafael Calderón Fournier

text: Calderon Fornierin syytettiin ottaneen vastaan rahaa suomalaisen Instrumentariumin yhteistyökumppanilta vastineeksi sopimuksista. Rikokset liittyvät Instrumentariumin vuonna 2003 tekemään kauppaan, jossa yhtiö myi sairaalalaitteita 40 miljoonalla dollarilla Costa Ricaan. Oikeudenkäynti alkoi 3. marraskuuta 2008, ja kuulemiset päättyivät syyskuussa 2009. Huolimatta syytteistä, hän ilmoitti asettuvansa ehdokkaaksi vuoden 2010 vaaleissa. 5. lokakuuta 2009 Calderón tuomittiin viideksi vuodeksi vankeuteen ja suuriin korvauksiin. Calderon Fornier valitti tuomiosta, mutta valitus hylättiin 2011. Tuomiota kuitenkin lyhennettiin viidestä kolmeen vuoteen.


Kesäampumahiihdon maailmanmestaruuskilpailut 2016 järjestettiin 26.-28.8.2016 Viron Otepäässä. Kilpailut käytiin hiihtämällä rullasuksin. Kilpailujen yhteydessä järjestettiin myös nuorten kesäampumahiihdon maailmanmestaruuskilpailut. Otepäässä järjestettiin myös vuoden 2007 kesäampumahiihdon maailmanmestaruuskilpailut.


title: Kesäampumahiihdon maailmanmestaruuskilpailut 2016


text: Kilpailuihin osallistui 60 miesurheilijaa ja 51 naisurheilijaa 21 maasta. Osallistujamaat on listattu alla.


Kesäampumahiihdon maailmanmestaruuskilpailut on Kansainvälisen Ampumahiihtoliiton ("IBU") vuosittain järjestämä arvokilpailu.


title: Kesäampumahiihdon maailmanmestaruuskilpailut

text: Kilpailuja on järjestetty vuodesta 1996 alkaen, ja vuodesta 2010 lähtien kilpailut on käyty vain rullahiihtoa hyödyntäen. Vuosina 1996–2005 kilpailuiden hiihto-osuudet oli korvattu maastojuoksuosuuksilla, ja vuosina 2006–2009 käytiin sekä maastojuoksua että rullahiihtoa hyödyntäviä kilpailuita.


title: Rita Tushingham

text: Rita Tushingham (s. 14. maaliskuuta 1942 Liverpool) on brittiläinen näyttelijä. Hänet tunnetaan parhaiten 1960-luvun rooleistaan elokuvissa "Hunajan maku", "Tohtori Živago" ja "Temppu – ja miten se tehdään", josta hän oli Golden Globe -ehdokkaana. Esikoisroolistaan "Hunajan maussa" Tushingham sai Golden Globen, Bafta-palkinnon ja parhaan naisnäyttelijän palkinnon Cannesin elokuvajuhlilla.


title: Rita Tushingham

text: Nuori Rita Tushingham ei ollut suurine silmineen perinteisellä tavalla kaunis, mistä oli hänelle etua realistiseen ilmaisuun pyrkivän uuden brittielokuvan ohjaajien etsiessä 1960-luvun alussa uusia kasvoja arkisiin tarinoihinsa.


title: Rita Tushingham

text: Rita Tushingham varttui ruokakauppiaan tyttärenä Liverpoolissa, kävi sihteeriopiston mutta halusi jo nuorena näyttelijäksi ja kävi myös Shelagh Elliott-Clarken esittävien taiteiden koulua. Hän sai teatteruransa alkuun päästessään näyttämömestarin apulaiseksi Liverpool Playhouse -teatteriin. Hänen ensimmäinen elokuvaroolinsa oli pääosa Tony Richardsonin draamaelokuvassa "Hunajan maku" (1961).


title: Rita Tushingham

text: Eita Tushingham asui 1980-luvun alusta lähtien parikymmentä vuotta Kanadan Torontossa toisen aviomiehensä, irakilaissyntyisen elokuvaaja Ousama Rawin kanssa.


title: Rita Tushingham

text: Tushingham on näytellyt uransa aikana noin 50 elokuvassa ja parissakymmenessä televisiotuotannossa.


title: Vaskiluodon rautatieasema

text: Vaskiluodon rautatieasema on rautatieliikennepaikka Pohjanmaan Vaasassa rataosuudella Seinäjoki-Vaasa. Rata Vaasaan avattiin 1883, ja rataa jatkettiin Vaskiluodon satamaan seitsemän vuotta myöhemmin. Radan kustannuksista 2/3 maksoi valtio ja loput silloinen Nikolainkaupunki. Paikalle rakennettiin ajalleen harvinainen puinen Bruno Granholmin suunnittelema yhdistetty tavaramakasiini-asemarakennus. Henkilöliikennettä radalla on ollut kolmeen otteeseen: Vuonna 1965, vuosina 1972–1973 sekä pisimpään vuosina 1977–1992. Sataman alueella toiminut henkilöliikenteen seisake toimi 1985–1992 nimellä Vaasan satama. Asemarakennus kuuluu Museoviraston valtakunnallisesti merkittävien rakennettujen kulttuuriympäristöjen luetteloon.


title: Vaskiluodon rautatieasema

text: Radalla on nykyään vähän tavaraliikennettä ja jopa sen sulkemista on suunniteltu, mutta radan on kuitenkin nähty olevan elinkeinoelämälle hyödyllinen, ja se on päätetty kunnostaa. Laajoja ratapiha-alueita on purettu 2000-luvulla.


title: Yhden illan juttu

text: Yhden illan juttu on 24. elokuuta 2016 Liv-kanavalla alkanut keskusteluohjelma. Ohjelmassa psykoterapeutti Maaret Kallio tapaa jokaisessa jaksossa yhden tunnetun suomalaisen miehen, jossa he kertovat heidän elämänsä merkittävistä hetkistä ja tulevaisuuden haaveista.


title: Julius Lindberg

text: Adolf Julius Lindberg (2. elokuuta 1874 Porvoon maalaiskunta – 4. heinäkuuta 1953 Helsinki) oli suomalainen kirkkoherra, lääninrovasti ja ruotsalaisen kansanpuolueen kansanedustaja.


title: Julius Lindberg

text: Lindbergin vanhemmat olivat perämies Adolf Lindberg ja Karolina Fredriksson. Hän pääsi ylioppilaaksi Porvoon lyseosta 1893 ja suoritti Helsingin yliopistossa teologian erotutkinnon 1896. Lindberg vihittiin papiksi 1896 ja hän suoritti pastoraalitutkinnon 1900. Hän valmistui vielä filosofian kandidaatiksi 1904 ja filosofian maisteriksi 1907.


title: Julius Lindberg

text: Lindberg toimi Loviisan kirkkoherran apulaisena, vt. kirkkoherrana ja Loviisan sairaalan saarnaajana 1896–1897, Someron vt. kappalaisena 1897–1898 ja Porvoon kirkkoherran apulaisena 1898–1900. Hän oli saarnaajana ja uskonnonopettajana Haminan kadettikoulussa 1900–1903. Tämän jälkeen Lindberg toimi Pietarsaaren ja Pietarsaaren maaseurakunnan kappalaisena 1904–1907, kansakouluntarkastajana ja uskonnonopettajana Pietarsaaressa 1904–1921, Pietarsaaren maaseurakunnan kirkkoherrana 1907–1921 ja Kirkkonummen kirkkoherrana 1921–1951. Hän oli myös Pietarsaaren rovastikunnan lääninrovastina 1918–1921, Raaseporin lääninrovastina 1929–1951 ja Porvoon tuomiokapitulin asessorina 1932–1938. Lindberg toimi myös Människovännen-lehden toimittajana 1912–1921.


title: Julius Lindberg

text: Lindberg oli kansanedustajana 1914–1917 edustaen Vaasan läänin pohjoista vaalipiiriä ja 1922–1924 edustaen Uudenmaan läänin vaalipiiriä. Hän oli presidentin valitsijamiehenä vuoden 1925 presidentinvaaleissa ja hän toimi Pietarsaaren maalaiskunnan kunnanvaltuuston puheenjohtajana. Lindeberg oli Finlands svenska söndagsskolförbundin puheenjohtajana ja kuului Suomen lähetysseuran ja Suomen ruotsalaisen pappisliiton hallitukseen sekä Suomen kirkon pappisliiton keskushallitukseen.


title: Julius Lindberg

text: Julius Lindberg oli naimisissa vuodesta 1900 Ida Maria Fredrika Ekroosin kanssa.


title: Jaakko Loppi

text: Juho Jaakko Loppi (28. syyskuuta 1874 Ilmajoki – 30. tammikuuta 1946 Tyrnävä) oli suomalainen kansakoulunopettaja, maanviljelijä ja maalaisliiton kansanedustaja.


title: Jaakko Loppi

text: Lopin vanhemmat olivat talollinen Juha Keski-Loppi ja Susanna Kreeta Latva-Röyskö . Hän kävi kansakoulun ja valmistui kansakoulunopettajaksi 1906 Rauman opettajaseminaarista. Loppi oli kansakoulunopettajana Jaakkimassa 1906–1922, Isossakyrössä 1922–1927 ja Siikajoella 1927–1940. Viimeksi hän toimi maanviljelijänä Tyrnävällä 1940–1946


title: Jaakko Loppi

text: Loppi oli kansanedustajana 1919–1922 edustaen Viipurin läänin itäistä vaalipiiriä. Hän oli myös Siikajoen kunnanvaltuuston puheenjohtajana.


title: Jaakko Loppi

text: Jaakko Loppi oli naimisissa vuodesta 1907 Eeva Maria Viisaisen kanssa.


title: Matti Niilekselä

text: Matts (Matti) Niilekselä (13. lokakuuta 1874 Pulkkila – 25. heinäkuuta 1957 Rantsila) oli suomalainen maanviljelijä ja maalaisliiton kansanedustaja.


title: Matti Niilekselä

text: Niilekselän vanhemmat olivat maanviljelijä Matti Laukka ja Anna Maria Laurinperttu. Hän kävi keskikoulun ja toimi maanviljelijänä Pulkkilassa 1896–1933. Niilekselä oli myös Pulkkilan kunnan rahastonhoitajana ja kirjurina 1902–1907 ja 1919–1925.


title: Matti Niilekselä

text: Niilekselä oli kansanedustajana 1927–1930 edustaen Oulun läänin eteläistä vaalipiiriä. Hän oli presidentin valitsijamiehenä vuoden 1925 presidentinvaaleissa ja kuului Oulun läänin eteläisen vaalipiirin keskuslautakuntaan. Niilekselä oli myös Pulkkilan kuntakokouksen puheenjohtajana ja Pulkkilan kunnallislautakunnan esimiehenä.


title: Matti Niilekselä

text: Matti Niilekselä oli naimisissa vuodesta 1901 Anna Maria Sippon kanssa.


title: Kyokushinin Japanin mestaruuskilpailut

text: Kyokushinin Japanin mestaruuskilpailut ("All Japan Championships") on vuosittain järjestettävä Kyokushin mestaruuskilpailut, joka käydään loppuvuodesta marraskuussa. Sitä on järjestetty vuodesta 1969 lähtien ja se käydään avoimessa painoluokassa. Historian menestynein ottelija on ollut Hajime Kazumi, joka on turnauksen viisinkertainen mestari.


title: F1nnmade

text: F1nnmade on 30. maaliskuuta 2014 MTV Max-kanavalla alkanut televisioohjelma, sekä Mauri Nurmen kirjoittama ja Mistake Median 3. marraskuuta 2014 julkaisema moottoriurheilukirja, jossa käydään läpi suomalaisten Formula 1 -kuljettajien, yhteistyökumppaneiden ja lajin parissa työskentelevien henkilöiden mielenkiintoisimmat tarinat.


title: Gustav Bouramman

text: Gustav Bouramman (s. 24. tammikuuta 1997 Tukholma, Ruotsi) on ruotsalais-suomalainen jääkiekkopuolustaja, joka pelaa OHL-joukkue Sault Ste. Marie Greyhoundsissa. Hänellä on tulokassopimus NHL-joukkue Minnesota Wildin kanssa. Eliteprospects.com -sivuston Tyler Parchemin mukaan Bouramman on nopea, keskimittainen puolustaja, joka on hyvä luistelemaan ja syöttämään. Hän ei ole kuitenkaan kovin fyysinen, mutta sen sijaan varsin älykäs pelaaja. Bouramman laukoo oikealta.


title: Gustav Bouramman

text: Bouramman on Hammarby IF:n kasvatti. Hän siirtyi juniorina sittemmin Nacka HK:hon, jonka miesten joukkueessa Bouramman pelasi vain 16-vuotiaana yhden ottelun Ruotsin kolmanneksi korkeimman sarjatason Hockeyettanin jatkosarjassa keväällä 2013. Seuraavaksi kaudeksi 2013–2014 hän siirtyi Luleå HF:n J18-junioreihin, joiden kapteenistoon Bouramman nousi. Hän jakoi J18 Elitissä joukkueen sisäisen tehotilaston voiton Jesper Strandelinin kanssa lukemalla +22. Bouramman pelasi osan kaudestaan myös Luulajan J20-junioreissa.


title: Gustav Bouramman

text: Metallurg Novokuznetsk varasi Bourammanin 133. pelaajana . Samana kesänä hänet varasi myös OHL-joukkue Sault Ste. Marie Greyhounds 49. pelaajana . Bouramman siirtyi Greyhoundsiin kaudeksi 2014–2015, jolloin hän teki OHL:n runkosarjassa 44 tehopistettä ja valittiin kauden päätteeksi liigan tulokkaiden tähdistökentälliseen.


title: Gustav Bouramman

text: Minnesota Wild varasi Bourammanin seitsemännellä kierroksella 201. pelaajana . Kaudella 2015–2016 hän oli Greyhoundsin tehokkain puolustaja tehoilla 6+40=46, joilla Bouramman jakoi koko OHL:n puolustajien pistepörssin viidennen sijan North Bay Battalionia ja Kitchener Rangersia edustaneen Miles Liberatin sekä Oshawa Generalsia ja Kingston Frontenacsia edustaneen Stephen Desrocherin kanssa. Pudotuspeleissä hän oli joukkueensa paras syöttäjä kahdeksalla syöttöpisteellään.


title: Gustav Bouramman

text: Elokuussa 2016 Bouramman teki kolmivuotisen tulokassopimuksen Minnesota Wildin kanssa.


title: Gustav Bouramman

text: Bouramman pelasi World U-17 Hockey Challengessa tammikuussa 2014. Hän on pelannut yhteensä sekä yhdeksän nuorten että poikien maaottelua.


title: Sameli Ventelä

text: Sameli Ventelä (s. 19. heinäkuuta 1994 Hämeenlinna) on suomalainen jääkiekkopuolustaja, joka pelaa Mestis-joukkue Imatran Ketterässä. Hän pelasi juniorina myös hyökkääjänä.


title: Sameli Ventelä

text: Ventelä on Hämeenlinnan Pallokerhon kasvatti. Hän voitti kauden 2012–2013 päätteeksi A-nuorten Suomenmestaruuden. Kaudella 2014–2014 Ventelä edusti HPK:n A-nuoria myös Junior Club World Cupissa, joka päättyi hopeaan. Kaudella 2014–2015 hän oli seuran A-nuorten tehokkain puolustaja ja kolmanneksi paras pistemies tehoilla 5+29=34, joilla Ventelä jakoi koko A-nuorten SM-liigan puolustajien pistepörssin viidennen sijan Lukon Roni Seväsen kanssa. Hän voitti myös HPK:n sisäisen tehotilaston lukemalla +25. Ventelä voitti kauden päätteeksi A-nuorten SM-hopeaa.


title: Sameli Ventelä

text: Kaudeksi 2015–2016 Ventelä siirtyi vuoden mittaisella sopimuksella Mestis-joukkue Savonlinnan Pallokerhoon. Hänen tulokaskautensa toi 48 runkosarja- ja kahdessa playoff-ottelussa tehot 4+25=29. Ventelä oli SaPKon tehokkain puolustaja ja hän sijoittui koko Mestiksen puolustajien pistepörssissä kuudenneksi. Ventelä voitti myös sarjan tulokkaiden syöttöpörssin. Hän voitti myös SaPKon sisäisen tehotilaston lukemalla +26. Ventelä valittiin Mestiksen lokakuun 2015 kuukauden tulokaspelaajaksi. Hänet palkittiin kauden päätteeksi koko sarjan vuoden tulokkaana Petri Varis -palkinnolla.


title: Sameli Ventelä

text: Ventelä siirtyi kaudeksi 2016–2017 1+2-vuotisella sopimuksella SM-liigajoukkue Rauman Lukon kiinnittämänä sopimuspelaajana. Hän aloitti kautensa kuitenkin Lukon vahvuudessa ja Ventelä teki miesten pääsarjadebyyttinsä Mestarien liigassa 26. elokuuta 2016 sveitsiläistä ZSC Lionsia vastaan. SM-liigadebyyttinsä hän teki runkosarjan avauskierroksella 16. syyskuuta 2016 Helsingin IFK:ta vastaan. Ventelä merkittiin Lukon 7. puolustajaksi ja hän sai ottelussa jääaikaa 7.10 minuuttia. Ventelä pelasi alkukauden suurimmaksi osaksi KeuPassa. Siirtotakarajalla, helmikuussa 2017 hänen ilmoitettiin pelaavan joukkueen vahvuudessa kauden loppuun. Ventelä pelasi Lukossa lopulta yhdeksän runkosarja- ja neljä CHL-ottelua ilman tehopisteitä.


title: Sameli Ventelä

text: Lukko ei käyttänyt Ventelän sopimuksessa ollutta optiota, vaan hän siirtyi kaudeksi 2017–2018 vuoden mittaisella sopimuksella Mestiksen nousijajoukkue Imatran Ketterään. Ventelä oli joukkueen tehokkain puolustaja Jarno Lippojoen kanssa tehoilla 4+17=21. Kaudell 2018–2019 hänet valittiin Mestiksen marraskuun 2018 kuukauden kentälliseen.


title: Hajime Kazumi

text: Hajime Kazumi (, s. 14. joulukuuta 1971 Kawasaki) on japanilainen karateka. Hän on yksi menestyneimpiä Kyokushin-ottelijoita, voitettuaan muun muassa Japanin mestaruuden viisi kertaa, joista kolme peräkkäin ja kerran maailmanmestaruuden yli 90-kiloisten sarjassa.


title: Hajime Kazumi

text: Kazumi syntyi Kawasakissa, jossa hänen isänsä tutustutti poikansa Kyokushin karateen ala-asteella. Tuolloin Kazumi ei ollut täysin kiinnostunut karatesta, kunnes 13-vuotiaana hän vieraili Kyokushinin päämajassa. Kazumia kiinnosti harjoitteleminen vuorilla, kuten hän oli nähnyt aikaisemmin karatekoiden tekevän niin. High Schooliin päästyä Kazumi muutti lähemmäksi Kyokushin salia, jossa hänen opettajaan toimi Tsuyoshi Hiroshige. Kazumi harjoitteli karatekoiden kanssa, kuten Kenji Midori, Sadao Sakai, Yamaki Takeshi ja Tatsuya Iwasaki. Kazumi sijoittui toiseksi ensimmäisessä high school turnauksessa ollessaan 17-vuotias.


title: Hajime Kazumi

text: Kazumi kilpaili menestyksekkäästi ensimmäissä Japanin mestaruuskilpailuissa 1992, jolloin hän sijoittui toiseksi hävittyään loppuottelussa Yoshihiro Tamuralle. Kaksikko kohtasi toisensa uudelleen seuraavan vuoden Japanin mestaruuskisoissa, jossa tällä kertaa Kazumi vei voiton ja otti samalla ensimmäisen mestaruutensa. Hän jatkoi menestystään ottelemalla jälleen mestaruudesta myös vuoden 1994 kilpailuissa. Kazumi kuitenkin hävisi loppuottelussa Yamaki Takeshille.


title: Hajime Kazumi

text: Kazumi osallistui myös World Openiin 1995, jossa hän sijoittui toiseksi. Tällä kertaa Kazumi hävisi loppuottelussa Kenji Midorille, joka oli World Openin hallitseva mestari. Kazumi jatkoi 1990-luvulla menestystään voitettuaan uransa toisen Japanin mestaruuden avoimessa painoluokassa 1996. Hän voitti loppuottelussa Garry O'Neillin. Kaksikko kohtasi myös vuoden 1997 Japanin mestaruuskilpailuissa, jossa Kazumi oli toistamiseen parempi. Mestaruus oli samalla Kazumille uran kolmas ja hän oli tasoissa Keiji Sanben kanssa, joka voitti 1980-luvulla Japanin mestaruuden kolmesti. Kazumi lopulta rikkoi ennätyksen voitettuaan neljännen Japanin mestaruuden 1998. Tällä kertaa hän voitti loppuottelussa Yoshihiro Tamuran. Seuraavana vuonna 1999 Kazumi osallistui toisen kerran World Openiin, jossa hän eteni edellisen turnauksen tapaan loppuotteluun. Tällä kertaa hän kohtasi Francisco Filhon, jolle Kazumi hävisi tuomariäänin.


title: Hajime Kazumi

text: 2000-luvulle tultaessa Kazumi otteli vielä kahdessa turnauksessa menestyksekkäästi. Ensimmäinen näistä oli historian toinen painoluokallinen maailmanmestaruuskilpailut, jossa Kazumi voitti uransa ensimmäisen maailmanmestaruutensa yli 90-kiloisten sarjassa. Hän oli aiemmin hävinnyt World Openissa maailmanmestaruuden kahdesti peräkkäin. Kazumi kilpaili vielä viimeisen kerran vuoden 2002 Japanin mestaruuskilpailuissa, jossa hän otti uransa viidennen mestaruuden voitettuaan loppuottelussa Hitoshi Kiyama.


title: Hajime Kazumi

text: 24. marraskuuta 2002 Kazumi erosi Kyokushinista (IKO1) liittyäkseen uuteen järjestöön Kyokushin-kan (IKO6), jota johti myös entinen kyokushin-ottelija Hatsuo Royama, sekä hänen opettajansa Tsuyoshi Hiroshige. Kazumi ilmoitti syykseen tavoitellessaan todellista budo karatea. Myöhemmin hän erosi Kyokushin-kan järjestöstä ja perusti oman itsenäisen ryhmän Tokioon.


title: Amanda Harkimo

text: Amanda Harkimo (s. 1990 Sipoo) on suomalainen tositelevisioesiintyjä ja DJ. Hän nousi julkisuuteen vuonna 2011 "Big Brotherista", jossa hän oli mukana 39 päivää. Sen jälkeen hän on esiintynyt tositelevisiosarjoissa "Martina ja hengenpelastajat", "Ruotsin Paratiisihotelli" sekä "Viidakon tähtöset", jonka hän voitti kolmannella kaudella. Hän esiintyi myös "Hottikset"-sarjan toisella tuotantokaudella syksyllä 2016. Hän on mukana Nelosen realityohjelmassa "Julkkisselviytyjät". Fox-kanavalla alkoi maaliskuussa 2017 ohjelma "Amanda ja pelimiehet", jossa Harkimo vierailee NHL- ja KHL-kaupungeissa ja tapaa suomalaisia jääkiekkoilijoita. Keväällä 2018 hän oli mukana Temptation Island Suomessa yhtenä sinkkunaisista.


title: Amanda Harkimo

text: DJ:nä Harkimo on toiminut muun muassa Weekend Festivaaleilla, Jokereiden peleissä ja Suomessa järjestettyjen jääkiekon maailmanmestaruuskilpailujen virallisena DJ:nä. Hän aloitti DJ-työt 16-vuotiaana.


title: Amanda Harkimo

text: Hän on liikemies Hjallis Harkimon veljentytär ja kummityttö.


title: Peter Matthews

text: Peter Matthews (s. 13. marraskuuta 1989) on jamaikalainen pikajuoksija. Hän edustaa Racers Track Clubia ja on pituudeltaan 189 cm.


title: Peter Matthews

text: Matthews saavutti Shenzhenin universiadeissa 2011 hopeaa 400 metrin juoksussa ajalla 45,62. Pekingin MM-kilpailuissa 2015 hän karsiutui 400 metrin välierissä ja kuului neljänneksi sijoittuneeseen Jamaikan 4 × 400 metrin viestijoukkueeseen. Rio de Janeiron olympialaisissa 2016 hän juoksi avausosuuden hopeaa saaneessa Jamaikan 4 × 400 metrin viestijoukkueessa. Hän kuului samalla matkalla Jamaikan pronssijoukkueeseen IAAF World Relays -kilpailuissa 2017. Gold Coastin Kansainyhteisön kisoissa 2018 hän juoksi alkuerissä Jamaikan 4 × 400 metrin viestijoukkueessa, joka toisella kokoonpanolla sai loppukilpailussa pronssia.


title: Aki Hintsa: Voittamisen anatomia

text: Aki Hintsa: Voittamisen anatomia on Oskari Saaren kirjoittama ja WSOY:n kustantama kirja, joka julkaistiin 4. maaliskuuta 2015. Kirja kertoo Aki Hintsan elämästä.


title: Saint Vincent ja Grenadiinit kesäolympialaisissa 2008

text:
Saint Vincent ja Grenadiinit osallistui Pekingin olympialaisiin vuonna 2008 kaikkien aikojen pienimmällä joukkueellaan, johon kuului vain kaksi yleisurheilijaa. Heistä Kineke Alexander toimi maan lipunkantajana avajaisissa.
Saint Vincent ja Grenadiinit ei ole vieläkään voittanut yhtään mitalia olympialaisissa.


text: Saint Vincent ja Grenadiinien joukkueen molemmat urheilijat osallistuivat pikajuoksuihin. Kumpikaan ei päässyt jatkoon alkuerästään.


title: Richard Hammondin koeajossa

text: Richard Hammondin koeajossa () on yhdysvaltalainen tositelevisosarja. Sarjassa seurataan Top Gear -ohjelmasta tutun juontajan Richard Hammondin matkaa yhdysvalloissa testaamassa erilaisia järeitä ja vaarallisiakin koneita. Sarja alkoi yhdysvaltalaisella BBC America-kanavalla 14. huhtikuuta 2012. Suomessa sarjan esittäminen alkoi MTV Max-kanavalla 27. helmikuuta 2014.


title: Saint Vincent ja Grenadiinit kesäolympialaisissa 2004

text: Saint Vincent ja Grenadiinit osallistui Ateenan kesäolympialaisiin vuonna 2004 joukkueella, johon kuului kaksi yleisurheilijaa ja yksi uimari. Lipunkantajana avajaisissa toimi naispikajuoksija Natasha Mayers, joka oli myös joukkueen ainoa, joka pääsi jatkoon alkueristä. Maa ei vieläkään voittanut olympiamitalia.


title: Saint Vincent ja Grenadiinit kesäolympialaisissa 2000

text: Saint Vincent ja Grenadiinit osallistui Sydneyn kesäolympialaisiin vuonna 2000 joukkueella, johon kuului kaksi uimaria ja kaksi yleisurheilijaa. Lipunkantajana avajaisissa toimi maratoonari Pamenos Ballantyne. Saint Vincent ja Grenadiinit ei saavuttanut kisoissa yhtäkään mitalia.


text: Saint Vincent ja Grenadiinit sai kisoihin kaksi uimaria, mutta kumpikaan heistä ei päässyt jatkoon alkueristä.


title: Lennart Byman

text: Lennart Leander (L. L.) Byman (14. marraskuuta 1875 Helsinki – 3. maaliskuuta 1947 Helsinki) oli suomalainen kirkkoherra, rovasti ja ruotsalaisen kansanpuolueen kansanedustaja.


title: Lennart Byman

text: Bymanin vanhemmat olivat räätälimestari Leander Byman ja Mathilda Sofia Johansson. Hän pääsi ylioppilaaksi Helsingin ruotsalaisesta normaalilyseosta 1894 ja suoritti Helsingin yliopistossa teologian erotutkinnon 1898. Byman vihittiin papiksi 1898 ja hän suoritti pastoraalitutkinnon 1901.


title: Lennart Byman

text: Byman toimi Hausjärven vt. pitäjänapulaisena 1898–1899, Hämeenlinnan vankilan vt. saarnaajana ja Hämeenlinnan kappalaisen apulaisena 1899 ja Sipoon vt. kappalaisena 1900. Hän oli Helsingin ruotsalais-suomalaisen seurakunnan komministerin apulaisena 1900–1906, Sipoon kirkkoherran apulaisena 1902–1903, Elimäen vt. kirkkoherrana ja vt. pitäjänapulaisena 1904 sekä Suomen luterilaisessa evankeliumiyhdistyksessä matkasaarnaajana 1900–1907 ja yhdistyksen sihteerinä ja yliasiamiehenä 1900–1922. Tämän jälkeen Byman toimi Sörnäisten ruotsalaisessa seurakunnassa vt. komministerinä 1906–1907 ja komministerinä 1907–1932, Svenska lutherska evangeliföreningen -yhdistyksen sihteerinä 1922–1935 sekä oli Espoon kirkkoherrana 1932–1947 ja Porvoon tuomiokapitulin asessorina 1941–1944. Hän oli toimittajana Barnavännen-lehdessä 1901–1906 ja Sändebudet-lehdessä 1904. Byman sai rovastin arvon 1932.


title: Lennart Byman

text: Byman oli kansanedustajana touko–syyskuussa 1922 edustaen Uudenmaan läänin vaalipiiriä. Hän tuli eduskuntaan ruotsalaisten Eirik Hornborgin tilalle.


title: Lennart Byman

text: Lennart Byman oli naimisissa 1898–1927 Agnes Maria Erikssonin kanssa ja vuodesta 1928 Esther Augusta Dahlströmin kanssa.


title: Lennart Byman

text: Nimellä "L. L. Byman":


title: Nathon Allen

text: Nathon Allen (s. 28. lokakuuta 1995) on jamaikalainen pikajuoksija. Hän on pituudeltaan 178 cm.


title: Nathon Allen

text: Allen saavutti Eugenen alle 20-vuotiaiden MM-kilpailuissa 2014 pronssia 4 × 400 metrin viestissä. 400 metrin juoksussa hän karsiutui välierissä. Rio de Janeiron olympialaisissa 2016 hän juoksi toisen osuuden hopeaa saaneessa Jamaikan 4 × 400 metrin viestijoukkueessa. Lontoon MM-kilpailuissa 2017 hän sijoittui 400 metrillä viidenneksi.


title: Holguín (provinssi)

text: Holguín on yksi Kuuban provinsseista. Se sijaitsee maan itäosassa. Se on Kuuban asukasluvultaan kolmanneksi suurin provinssi 1,04 miljoonalla asukkaallaan.


title: Artemisa (provinssi)

text: Artemisa on yksi Kuuban provinsseista. Se sijaitsee maan länsiosassa. Sen pinta-ala on 4003 neliökilometriä ja vuonna 2015 arvioitu väkiluku noin 500 000.


title: Artemisa (provinssi)

text: Artemisa on rehevää viljelysmaata. San Antonio de los Bañosin kaupunki on kuuluisa taiteilijoistaan ja elokuvakoulustaan. Matkailijota houkuttaat mys pohjoispuolen rannat ja retkeily Sierra del Rosarion vuorenrinteillä.


title: Camagüey (provinssi)

text: Camagüey on yksi Kuuban provinsseista. Sen pinta-ala on 15386 neliökilometriä ja vuonna 2015 arvioitu väkiluku noin 773 600.


title: Camagüey (provinssi)

text: Camagüeyn maasto on enimmäkseen tasaista ja soveltuu hyvin karjankasvatukseen. Provinssin eteläosassa on myös kukkuloita. Pohjoisrannalla on Sabana-Camagüeyn saaristo, etelässä Jardines de la Reinan saaristo.


title: Ciego de Ávila (provinssi)

text: Ciego de Ávila on yksi Kuuban provinsseista. Se sijaitsee maan keskiosassa. Sen pinta-ala on 6972 neliökilometriä ja vuonna 2015 arvioitu väkiluku noin 433 000.


title: Ciego de Ávila (provinssi)

text: Provinssin pääkaupunki on Ciego de Ávila.


title: Ciego de Ávila (provinssi)

text: Kuuban suurin järvi, Laguna de la Leche (66 km) sijaitsee tässä provinssissa. Se on saanut maitojärveä tarkoittavan nimensä siitä että vedenalaiset kalkkiesiintymät tekevät sen vedestä maitomaista.


title: Oskari Herttua

text: Oskari Mikko Herttua (23. huhtikuuta 1876 Ylistaro – 4. lokakuuta 1953 Seinäjoki) oli suomalainen toimitusjohtaja, talousneuvos ja suomalaisen puolueen kansanedustaja.


title: Oskari Herttua

text: Herttuan vanhemmat olivat maanviljelijä Mikko Herttua ja Anna Juliana Luoma. Hän kävi kansakoulun ja sen jälkeen kansanopiston 1897 ja maamieskoulun 1901. Herttua toimi maanviljelijänä Ylistarossa. Hän oli tilanhoitajana Ilmajoella 1902–1903, Suomen Ayrshire-yhdistyksen neuvojana Oulun läänin Pyhäjärvellä 1903–1904, Keski-Suomen maanviljelysseuran maatalousneuvojana 1904–1906, Etelä-Pohjanmaan maanviljelysseuran maatalousneuvojana 1906–1908 sekä Keski-Pohjanmaan maanviljelysseuran sihteerinä ja maa- ja karjatalouskonsulenttina 1909–1917. Tämän jälkeen Herttua oli Osuusteurastamo Itikan johtajana Seinäjoella 1917–1923, Tornion teurastamon johtajana 1923–1925, Maakuntain-Osake-Pankin Seinäjoen konttorin johtajana 1925–1932 ja Alkoholiliikkeen Seinäjoen konttorin johtajana 1932–1942. Hän sai talousneuvoksen arvon 1946.


title: Oskari Herttua

text: Herttua oli kansanedustajana 1911–1914 edustaen Vaasan läänin pohjoista vaalipiiriä. Hän kuului Seinäjoen kunnanvaltuustoon ja kauppalanvaltuustoon. Herttua oli muun muassa Keski-Pohjanmaan osuuskaupan hallintoneuvoston ja Seinäjoen osuuskaupan hallintoneuvoston puheenjohtajana ja Osuusteurastamo Itikan johtokunnan ja Etelä-Pohjanmaan maataloustuottajain liiton varapuheenjohtajana.


title: Oskari Herttua

text: Oskari Herttua oli naimisissa vuodesta 1907 Sanni Maria Hannukselan kanssa.


title: Fitzroy Dunkley

text: Fitzroy Dunkley (s. 20. toukokuuta 1993) on jamaikalainen pikajuoksija. Hän edustaa LSU-seuraa ja on pituudeltaan 188 cm.


title: Fitzroy Dunkley

text: Dunkley kilpaili vuoteen 2014 saakka kolmiloikassa ja korkeushypyssä sekä osallistui 4 × 400 metrin viestijuoksuihin. Vuodesta 2015 hän on kilpaillut pikajuoksuissa päämatkanaan 400 metrin juoksu.


title: Fitzroy Dunkley

text: Dunkley karsiutui Portlandin MM-hallikilpailuissa 2016 400 metrin välierissä ja kuului neljänneksi sijoittuneeseen Jamaikan viestijoukkueeseen. Rio de Janeiron olympialaisissa 2016 hän karsiutui 400 metrin alkuerissä ja juoksi toisen osuuden hopeaa saaneessa Jamaikan 4 × 400 metrin viestijoukkueessa.


Luettelo tunnetuista Hietaniemen hautausmaalle haudatuista henkilöistä käsittää tunnettuja Helsingin Hietaniemen hautausmaan eri osiin haudattuja henkilöitä. Hautausmaa on Helsingin seurakuntayhtymän hallinnassa.


title: Luettelo tunnetuista Hietaniemen hautausmaalle haudatuista henkilöistä

text: Suomen tasavallan presidenteistä Urho Kekkonen, Mauno Koivisto, Carl Gustaf Emil Mannerheim, Juho Kusti Paasikivi, Lauri Kristian Relander, Risto Ryti ja K. J. Ståhlberg on haudattu Hietaniemeen.Poliitikko Hertta Kuusisen kuoltua hänen tuhkansa kätkettiin hänen omasta toivomuksestaan uurnalehdon taakse ilman tunnistettavaa hautapaikkaa.


title: Glory (Britney Spearsin albumi)

text: Glory on yhdysvaltalaisen pop-laulajan Britney Spearsin yhdeksäs studioalbumi. Se julkaistiin maailmanlaajuisesti 26. elokuuta 2016. Ensimmäisenä singlenä albumilta julkaistiin "Make Me...".


title: Glory (Britney Spearsin albumi)

text: Albumi ylsi Yhdysvalloissa Billboard 200 -listan kolmannella sijalla. Suomessa se debytoi virallisen albumilistan sijalla 8.


title: Saint Vincent ja Grenadiinit kesäolympialaisissa 1996

text: Saint Vincent ja Grenadiinit osallistui Atlantan olympialaisiin vuonna 1996 kahdeksan yleisurheilijan joukkueella. Lipunkantajana avajaisissa toimi pikajuoksija Eswort Coombs, joka oli myös joukkueen parhaiten menestynyt pääsemällä miesten 400 metrin juoksun välieriin saakka. Tämä oli Saint Vincent ja Grenadiinien suurin olympiajoukkue koskaan, mutta mitaleita ei tullut maalle.


title: Javon Francis

text: Javon Francis (s. 14. joulukuuta 1994) on jamaikalainen pikajuoksija, jonka päämatka on 400 metrin juoksu.


title: Javon Francis

text: Francis voitti alle 20-vuotiaiden Keski-Amerikan ja Karibian mestaruuden 4 × 400 metrin viestissä 2012. Barcelonan alle 20-vuotiaiden MM-kilpailuissa hän oli samana vuonna 400 metrillä yhdeksäs. Moskovan MM-kilpailuissa 2013 hän karsiutui 400 metrin välierissä ja juoksi ankkuriosuuden hopeaa saaneessa Jamaikan 4 × 400 metrin viestijoukkueessa.


title: Javon Francis

text: Francis karsiutui Pekingin MM-kilpailuissa 400 metrin välierissä. Rio de Janeiron olympialaisissa 2016 hän karsiutui 400 metrin välierissä ja juoksi ankkuriosuuden hopeaa saaneessa Jamaikan 4 × 400 metrin viestijoukkueessa. Birminghamin MM-hallikilpailuissa 2018 hän karsiutui 400 metrin välierissä. Hän saavutti Gold Coastin Kansainyhteisön kisoissa 2018 pronssia 400 metrillä ja 4 × 400 metrin viestissä.


title: Javon Francis

text: Francis on voittanut 400 metrin Jamaikan-mestaruuden 2015 ja 2016.


title: Knut Molin

text: Molinin vanhemmat olivat apteekkari Karl Molin ja Rosa Johanna Karolina Tallqvist. Hän pääsi ylioppilaaksi 1894 (Nya svenska läroverket i Helsingfors) ja suoritti Helsingin yliopistossa oikeustutkinnon 1900 ja ylemmän hallintotutkinnon 1902. Molin sai varatuomarin arvon 1903.


title: Knut Molin

text: Molin toimi asianajajana Raumalla 1904–1907 ja Turussa 1907–1911. Hän oli Turun hovioikeudessa ylimääräisenä virkamiehenä 1907–1914, kanslistina 1914, kirjaajana 1914–1917, asessorina 1918–1929 ja hovioikeudenneuvoksena 1929–1935. Molin oli välillä myös Ahvenanmaan tuomiokunnan tuomarina 1917. Hän oli sitten korkeimman oikeuden oikeusneuvoksena 1935–1946, apujäsenenä 1948–1949 ja ylimääräisenä oikeusneuvoksena 1950.


title: Knut Molin

text: Molin oli lisäksi Turun köyhäinhoitohallituksen sihteerinä 1910–1915, Turun rahatoimikamarin notaarina 1911–1917, Turun kauppaseuran eläkelaitoksen sihteerinä 1919–1936 ja Åbo Akademin säätiön sihteerinä 1923–1936. Helsingissä hän oli Helsingin verovalmisteluviraston apulaissihteerinä 1946–1948.


title: Knut Molin

text: Molin oli kansanedustajana 1924–1930 ja 1932–1933 edustaen Turun läänin eteläistä vaalipiiriä. Hän tuli eduskuntaan jälkimmäiselle kaudelleen 8. joulukuuta 1932 edistyspuolueen Juho Kaskisen tilalle. Molin oli presidentin valitsijamiehenä vuosien 1925 ja 1931 presidentinvaaleissa. Hän oli Turun kaupunginvaltuuston ja rahatoimikamarin varapuheenjohtajana sekä Turun kaupunginhallituksen jäsenenä. Hän kuului Åbo Akademin säätiön valtuuskuntaan ja hallitukseen sekä Turun Säästöpankin hallitukseen.


title: Knut Molin

text: Knut Molin oli naimisissa vuodesta 1907 Agnes Erika Östbergin kanssa.


title: Harkimo

text: Harkimo voi tarkoittaa:


title: Sameli

text: Sameli voi tarkoittaa:


title: Life After Death

text: Life After Death on yhdysvaltalaisen rap-artisti The Notorious B.I.G.:n toinen studioalbumi vuodelta 1997. Se julkaistiin tuplalevynä postuumisti kaksi viikkoa hänen kuolemansa jälkeen. "Life After Death" sisältää vierailevia artisteja kuten Jay Z, Lil’ Kim, D.M.C., The L.O.X. ja Puff Daddy. Albumia on myyty reilut kymmenen miljoonaa kappaletta.


title: Life After Death

text: Albumi sai kolme Grammy-ehdokkuutta: paras rap-albumi, paras rap-soolosingle (”Hypnotize”) ja paras duon tai ryhmän rap-single (”Mo Money Mo Problems”).


title: Life After Death

text: "Life After Deathiä" on pidetty yhtenä kaikkein merkittävimmistä mafioso rap -albumeista yhdessä Raekwonin "Only Built 4 Cuban Linx...:n" (1995), AZ:n "Doe or Dien" (1995), Jay Z:n "Reasonable Doubtin" (1996) ja Nasin "It Was Writtenin" (1996) ohella. Vuonna 2003 "Rolling Stone" -lehti asetti "Life After Deathin" sijalle 476 listallaan ”500 Greatest Albums”.


title: Tiaisten salainen elämä

text: Tiaisten salainen elämä on norjalaisen tietokirjailijan Andreas Tjernshaugenin kirjoittama tietoteos, jossa hän esittelee lähinnä Pohjoismaissa esiintyviä tavallisimpia tiaisia tali- ja sinitiaisisia ja niiden elämää.


title: Tiaisten salainen elämä

text: Kirjan tavoite on kertoa tutkimustuloksista, joita tali- ja sinitiaisten elämästä on saatu selville. Se kertoo tiaisista Norjan luonnon näkökulmasta, mutta esittelee myös suomalaisten tutkijoiden Jukka T. Forsmanin ja Jannes-Tuomas Seppäsen sieppojen ja tiaisten suhteita koskevien tutkimusten tuloksia.


title: Tiaisten salainen elämä

text: Kirjan kuvituksena on piirroksia ja valokuvia. Kirjassa on lähdeluettelo ja hakemisto.


title: Tiaisten salainen elämä

text: Pertti Koskimies huomauttaa Linnut-lehdessä, että kirja on kirjoitettu muodikkaaseen kokemuksiin perustuvaan tietokirjatyyliin mutta onneksi ei "ällöimmällä amerikkalaisella lipevyydellä". Hän myös ottaa esiin kirjoittajan terveen luontoasenteen: "Ja mikä tärkeintä, olen oppinut, ettei sellaisia tuiki tavallisia lintuja kuin tali- ja sinitiaisia pidä väheksyä. Sitä kuvittelee helposti tuntevansa ne, mutta niillä on enemmän salaisuuksia kuin äkkiseltään uskoisi."


title: Tiaisten salainen elämä

text: Monet kriitikot kiittävätkin juuri sitä, että niin tavallisista linnuista on tehty kirja, joka paljastaa niistä uusia puolia, kuten esimerkiksi Kouvolan Sanomissa Matti Tieaho, joka kuitenkin valittaa kuvituksen ankeutta.


title: Saint Vincent ja Grenadiinit kesäolympialaisissa 1992

text: Saint Vincent ja Grenadiinit osallistui Barcelonan olympialaisiin vuonna 1992 kuuden yleisurheilijan joukkueella, joista neljä oli miehiä ja kaksi naisia. Maa ei saavuttanut kisoissa yhtäkään mitalia.


text: Saint Vincent ja Grenadiineja edusti peräti kuusi yleisurheilijaa, mutta heidän kaikkien tie jäi alkueriin.


title: Accumoli

text: Accumoli on kunta Italiassa Lazion alueella olevassa Rietin maakunnassa. Se sijaitsee Apenniinien vuoristossa. Kunta kuuluu osittain Gran Sasson ja Monti della Lagan kansallispuistoon ("Parco nazionale del Gran Sasso e Monti della Laga"), jossa on kesäisin luontopolkuja ja talvella hiihtolatuja levähdyspaikkoineen. WWF:n suojelema järvi Lago Secco on luontoarvoiltaan merkittävä.


title: Accumoli

text: Kunnan nähtävyyksiä ovat Palazzetto del Podestà ja torni Torre civica 1100-luvulta sekä Palazzo Marchese Cappello, joka toimii nykyään kansallispuiston luonnonmuseona.


title: Accumoli

text: Accumoli tuhoutui pahoin vuonna 2016 tapahtuneessa maanjäristyksessä.


title: Christopher Wallacen murha

text: Christopher Wallace, tunnettu paremmin nimillä Biggie Smalls ja The Notorious B.I.G. joutui hyökkäyksen kohteeksi 9. maaliskuuta 1997 noin kello 00:47 paikallista aikaa. Tuntematon tekijä ampui Wallacea neljä kertaa, ja hän kuoli tuntia myöhemmin sairaalassa.


title: Christopher Wallacen murha

text: Helmikuussa 1997 Wallace oli matkustanut Los Angelesiin, Kaliforniaan promotoimaan seuraavaa "Life After Death" -albumiaan ja kuvatakseen sen ensimmäisen singlen, Hypnotizen musiikkivideota. 5. maaliskuuta hän antoi San Franciscossa The Dog Houselle haastattelun, jossa kertoi palkanneensa henkivartijoita, sillä hän oli huolissaan turvallisuudestaan puolta vuotta aiemmin tapahtuneen Tupac Shakurin murhan, itä- ja länsirannikoiden räppäreiden suuren vihanpidon sekä saamansa suuren julkisuuden johdosta. 7. maaliskuuta hänelle buuattiin, kun hän luovutti Soul Train Music Awardsissa palkinnon Toni Braxtonille.